ZEINU HIZKUNTZA IKASTAROAK: MATRIKULA ZABALIK\nONLINE ETA URRUTIKO IKASTAROEN MATRIKULA\nMatrikula epea (2021eko Iraileko deialdia)\n>1.M (A1+A2), 2.M (B1) eta 3.M (B2): 2021/06/15etik 2021/09/12ra bitartean.\n>1.M (A1+A2) 400€\n>2.M (B1) eta 3.M (B2) 400€ (Maila bakoitzak)\n>1.M (A1+A2), 2.M (B1) eta 3.M (B2).\nMatrikula-erreserba: 100€ (irailaren 12a baino lehen)\nLehenengo ordainketa: 300€ (A1-A2) eta 150€ (B1 eta B2) (irailaren 17a baino lehen)\nBigarren ordainketa: 150€ (B1 eta B2) (urriaren 29a baino lehen)\n*Ikasleak aukeratutako taldean lekurik eduki ezean ala eskatutako ordutegian talderik sortuko ez balitz, Euskal Gorrak federazioak ikasleari matrikula-erreserba gisa ordaindutako zenbateko osoa itzuliko lioke.\n>1. Maila (A1+A2)\nAukeratutako taldea sortu dela dioen baieztapena jaso aurretik (2021/09/17), matrikula deuseztatzekotan, Euskal Gorrakek matrikula-erreserbari dagokion zenbatekoaren itzulketa egingo du, ikasleak horretarako adierazitako kontu korronte zenbakian.\n2021eko irailaren 17tik aurrera matrikula deuseztatzekotan, ikasleak matrikula-erreserba gisa ordaindutako zenbatekoa galduko du.\n>2.M (B1) eta 3.M (B2)\n2021eko irailaren 18tik irailaren 26ra matrikula deuseztatzekotan, ikasleak matrikula-erreserba gisa ordaindutako zenbatekoa galduko du.\n2021eko irailaren 27tik urriaren 1era ikastaroan baja ematekotan, Euskal Gorrakek lehenengo ordainketari dagokion zenbatekoaren %50a itzuliko du, ikasleak horretarako adierazitako kontu korronte zenbakian.\n2021eko urriaren 2tik urriaren 28ra ikastaroan baja ematekotan, ez da diru-itzulketarik egongo eta ikasleak matrikula-erreserba zein lehenengo ordainketa gisa ordaindutako zenbatekoak galduko ditu.\n2021eko urriaren 29tik azaroaren 5era ikastaroetan baja ematekotan, Euskal Gorrakek bigarren ordainketari dagokion zenbatekoaren %50a itzuliko du, ikasleak horretarako adierazitako kontu korronte zenbakian.\n2021eko azaroak 6tik(barne) aurrera ikastaroetan baja ematekotan, ez da diru-itzulketarik egongo eta ikasleak matrikula-erreserba, lehenengo ordainketa zein bigarren ordainketa gisa ordaindutako zenbatekoak galduko ditu.


DonostiaEuskaraz.eus - “Parketarrak”, haurrentzako ekimena 11 auzotan egingo da\nUrtxintxa eskolak aurrera eramango duen egitasmo hau bi programatan banatuta dago: bata, Zabu-zibu, 3-5 urte bitarteko haurrentzat eta beraien familientzat antolaturikoa eta, bestea, Txirrintxon, 6-9 urte bitarteko haurrentzat. Horrela, egitasmo honen lehen txandakotsailaren 22an hasi etamartxoaren 18ra bitartean iraungo dueta Donostiako plaza eta parke anitzetan jolasak antolatuko dira. Egitasmo hau doan eskainiko da.\n2015ean 2.000 bat haurrek parte hartu zuten\n2015ean oso harrera onan izan zuen egitasmo honek. Zabu-Zibu programan 1.200 bat haurrek eta 225 gurasok parte hartu zuten. Txirrintxon programan berriz, 974 haurrek. Egitasmoaren arrakasta ikusita, aurten ere 11 auzotan egingo da: Altza, Bidebieta, Intxaurrondo, Martutene, Loiolako Erriberak, Amara Berri, Añorga, Parte Zaharra, Egia, Aiete eta Igeldo. Donostiako hamaika auzo horietan Euskara Batzordeak sortu dira eta plangintza bat aurrera eramaten ari dira euskara sustatzeko auzoan bertan. Plangintza horien helburuetako bat euskara aisialdi eremuetan erabiltzea da eta horretarako “Parketarrak” ekimena oso eraginkorra dela ikusi dute Euskara Zerbitzuak eta auzoetako euskara batzordeek.\nParketarrak otsaila-martxoan, maiatzean eta urrian antolatuko dira\nHorrela, urte osoan zehar, hiru txanda edo ekinalditan banatuta, aipatutako Donostiako hamaika auzotan eramango da aurrera ekimena: otsaila-martxoan, maiatzean eta urrian. Txanda bakoitzak lau saio izango ditu (astero bat), 3-5 urte bitarteko haurrentzat bata eta lau 6-9 urtekoentzat bestea. Bukaerako taulan azaltzen dira lehenengo txandako egunak eta lekuak.\nMiren Azkarate, 2016, Kultura, Euskera eta Hezkuntzako zinegotziaren hitzetan ekimenaren helburu nagusia familiek eta haurrek parkean euskaraz egitea da: “Jolasak lagungarriak dira horretarako, jolasen bitartez hizkuntza lantzen baita batetik eta euskara kalean erabiltzeko ohitura areagotzen da bestetik. Hizkuntzaren erabilera ludikoa lantzen da, hau da, euskaraz jolas egiten ondo pasako dute eta lagunarteko harremanak euskaraz eraikitzeko urrats garrantzitsua izango da”. Bere hitzetan giltzarri da haurrek ikustea euskara esparru guztietan erabil dezaketela eta ez dutela nahitaez gaztelerara jo beharrik jolasteko, behar dituzten esamoldeak edo esaerak aurkitzeko: “Haurrek eta gazteek, sarritan, eskolan edota familian bakarrik erabiltzen dute euskara. Kalean berriz, aisialdian, gauzak aldatu egiten dira eta lagunartean komunikatzeko garaian, euskara askoz ere gutxiago erabiltzen dute eta sarritan nahikoa txikitatik hasten da prozesu hori. Joera hori aldatzeko Parketarrak ekimena lagungarria da oso” adierazi du Azkaratek.


'A todo tren' filmaren emanaldia - Irurtzun - 2022-07-19 - Guaixe.eus\n'A todo tren' filmaren emanaldia\nGuaixe 2022-06-21 11:25\nSinopsia: Ricardo hipokondrikoa da eta aita oso arduratsua da. Antsietate atakeak izan ohi ditu. Bere sei seme-alabak Asturiasera eraman behar ditu trenez. Bere laguntza bakarra, laguntza deitu ahal bada, haurren zorigaiztoko aitona da, eta abentura horretan Ricardo ere zoritxarrekoa bihurtuko da... Attention au départ pelikula frantsesaren Espainiako bertsioa da.\nAktoreak: Santiago Segura, Leo Harlem, Florentino Fernández, Diego García Arroba, "El Cejas", Eneko Otero, Sirena Segura, Luna Fulgencio, Alan Miranda, Joaquín Reyes, David Guapo, Eva Isanta, Paz Vega.\nZuzendaria: Santiago Segura.\nEmanaldiak: Uztailaren 19an, asteartea, 22:00etan, Irurtzungo Foru plazan.


«Arkeologiaren alorra euskaraz oso hankamotz dago» - Amasa-villabona - Tolosaldeko ataria\n«Arkeologiaren alorra euskaraz oso hankamotz dago»\nIñigo Otaegi 2018-09-20 10:58\nJoanes Karrera arkeologoa. IÑIGO OTAEGI\nBi ikerketa gune uztartu ditu Joanes Karrera arkeologo gazteak bere ikerketa berritzailean: Saseta Defentsa Sistema eta San Pedro mendia. Ikerketaren hizkuntzaren aukeraketan ere aitzindaria da; euskaraz egin du lana.\nGerra Zibila eta Arkeologia uztartuta, azterlan berritzailea garatu du Joanes Karrerak (Amasa-Villabona, 1996). Idazlanetatik eta adibide praktikoetatik bildutako ekarpenak direla tarteko, bi indusketa eremuen erkaketa egitea erdietsi du: Saseta Defentsa Sistemaren eta San Pedro mendiaren artekoa. Euskal Herrian, Gerra Zibilak izan duen bilakaera ikertzeaz aparte, Arkeologiak gure inguruetan izan dezakeen balioaz jardun du.\nZeintzuk izan ziren Arkeologiaren gainean hausnartzeko motiboak?\nAspalditxotik, zalantza mordoa nuen begiz jota. Zer da inguratzen nauena? Zergatik daude gauzak dauden tokian? Arkeologiak bide ematen du gako horien berri izateko. Harrigarria da, topatu dezakezun materialaren arabera, zenbat interpretazio egin daitezkeen. Tenore franko arakatu ostean, Aro Garaikidearen Arkeologian zentratu naiz. Arkeologia historia urruna ulertu ahal izateko zientziatzat hartu ohi izan da, baina, ez du zertan horrela izan.\nGaur, ez dakigu munduan zer gertatzen ari den. Bada, pentsa, orain 50 urte, zer espero zen gizarteak izango zuen garapenaz. Aro Garaikidearen Arkeologia garapen prozesuan dago, oraindik ez du zabalpen handirik, baina gertuen dugun historia ulertzeko gai egiten gaitu. Konturatu nintzen, Asteasun, Adunan eta Zizurkilen, Gerra Zibileko aztarnak ikertzen hasita zeudela, eta interes handia piztu zidan. Laburbilduz, inguratzen ninduena hobeto ulertu nahi nuen, horregatik jo dut Aro Garaikidearen Arkeologiara.\nInor gutxik izango zuen aztergai gure ingurua. Graduan zehar, Euskal Herriko historiari, eskaintzen al zaio trataerarik?\nHistoria Garaikideaz hausnartzen hasi, eta beti hartzen dugu Frantziako Iraultza abiapuntu modura. Sarri, nazioarteko historiari erreparatzeko joeragatik, gure lurra ahazten dugu. Dena den, jendearengan interesa sumatzen dut, eta hori pozgarria da. Kontua da, jakin-minez dagoen herritarrak ez duela aski maila, ikertzaileen hizkuntza ulertzeko. Nire iritzitan, Arkeologia ulertzeko, molde errazago baten premia dago.\nHor daukazu abagunea.\nHori da [barreak]. Ezinbestekotzat daukat, azken 80 urteetan estatu mailan inpaktu gehien izan duen gertakariaren xehetasun denak argitara ateratzea. Finean, ez da hildakoak eta hiltzaileak bakarrik argitzea, jazoera orok, herriaren nortasuna ere markatzen du. Billabonatarra izanda, gustatuko litzaidake, gerora, bertako jendearen interesari erantzuteko zubi lana egitea.\nPala esku artean zenuela sortu zitzaizun lanaren ernamuina.\nIazko udan, indusketa lanetan jardun nuen Saseta Defentsa Sisteman. Besteak beste, Intxortara eta Lemoara egin genituen bisitak, eta gerraren nondik-norakoak kontatu zizkiguten. Lehenago, Josu Santamarina ere ezagutu nuen, San Pedro mendiko materiala garbitzen, laborategian. Hain justu, doktorego tesia egiten ari da, mendi horretako lubakiak aintzat hartuta. Instante horretan otu zitzaidan ideia: Saseta Defentsa Sistema eta San Pedro mendiko indusketa guneak konparatzea.\nZein ondorio atera duzu, alderaketa horretatik?\nZehatzago esanda, Saseta Defentsa Sistemako 2013, 2014, eta 2015. urteetako kanpainak, eta San Pedro mendiko 2016. urtekoak hartu ditut oinarri modura. Aipatutako lehen indusketa gunean, gerra materiala aurkitu da; gehienbat, munizio txekoslovakiarra. Tenore hartan, nazionalistek lortu zuten tirogaia, merkatu beltza zela tarteko. Oro har, gerra material zaharra aurkitu da, XIX. eta XX. mendekoa. Interesgarriak dira objektu horiei eskerrak sortzen diren teoriak. Izan ere, ez da guda bakarra izan, 60 urte inguru lehenago, III. Gerra Karlista izan zen. Orduan, ez da jakina, material bakoitza zein gerrari dagokion.\nSan Pedro mendiari dagokionez, askozaz ere jatorri anitzagoko munizioa dago. Euzko Gudarostean, nazionalisten Araba Batailoia zela medio, tirogai txekoslovakiarra topatu daiteke. Baina, munizio alemaniarra ere badago, nahiz eta errepublikarren alde defendatutako lubakiak diren. Hipotesi mordoa dago; beste borroka batetik lapurtutako materiala ote den, merkatu beltzaren zirrikitu batetik lortutakoa ote den, eta abarrak. Hori da arkeologiaren xarma, milaka interpretazio atera daitezkeela, elementu bakan batzuetatik.\nOndorio harrigarria da metrailaren aurkikuntza. Jakina da inguru honetan bonbardaketa andana izan zela; hala ere, ez da hain arrunta lubakietan metraila aurkitzea, bonbardaketak bertara bideratuta, munizioa alferrik galdu zitekeelako. Normalean, begiz jotako destinoak kuartel nagusiak edo gotorlekuak izan ohi ziren; besteak beste, San Pedro mendian, zenbat eta gehiago gerturatu babeslekuetara, orduan eta metraila gehiago topatu daiteke.\nGainera, orografiak ere rol inportantea dauka gerra estrategia hauetan. Hemen harri naturalak eta oso mendi malkartsuak dauzkagu, eta bere garaian, babes natural hori giltzarria izan zen. San Pedro mendian, zuzenean, lurra zulatzen zuten, eta kasu batzuetan, harrietan zizelkatu ere bai. Pentsa, kuartelak ere beraiek eraiki behar izaten zituzten.\nAskozaz ere esanguratsuagoa da ordea, material pertsonala aurkitzea (platerak, arropa, identifikazio dokumentuak, egunkariak...). Duela gutxi, egunkari zati batzuk aurkitu zituzten San Pedron, eta egunkaria identifikatzea ere lortu zuten. Azkenaldiko aurkikuntza garrantzitsuenetakoa den arren, oso zabalkunde eskasa eman zaio, tamalez.\nZure lana zertan da berritzailea?\nEz dut aurkitu lan bat bera ere, nirearen gisan, bi indusketa alderatzen dituenik. Bi ikerguneetan agertu diren materialek erakusten dute gerrak izan zuen garapen bizkorra; XIX. eta XX. mende hasierako materialak erabiltzetik, urtebete igaro baino lehenago, Alemanian edo Txekoslovakian egindako munizio modernoenak erabiltzera igaro ziren. Horrek erakusten du, mundu zabaleko beste herrialdeek nolako interesa zuten gerra honetan. Arkeologiak ondorengo galdera hau ere sorrarazten digu: Noiz bihurtzen da gerra zibil edo herritarren arteko gerra bat, bi ejertzitoren arteko gerra batean?\nAspaldi ekin zenion dokumentazio lanari.\nUrtebete jardun nuen han-hemendik irakurtzen. Ez lanarena bakarrik, nire pentsamoldearen zutarrietako bat da, Alfredo Gonzalez Ruibalen, Volver a las trincheras maisulana. Josu Santamarina ere eredutzat daukat, eskerrak bidelagun izan dudan idazlanean, argibide mordoa eman dit eta. Saseta Defentsa Sistemako ikerketaren zuzendarikideari, Karlos Almorzari, lan honen garapenaren parte handi bat zor diot. Zeregin apalagoa duten jendea ere izugarri estimatzen dut, adibidez, indusketetan borondate hutsez diharduten gazteak.\nPertsonalki ekarpen handiko esperientzia izan da?\nGerra Zibilaren beste ertz batzuk ezagutu ditut. Gainera, lanaren oihartzunari esker, Zientziaren Astean kolaboratu nuen, kezkak zituzten herritarrei, Arkeologiaren gaineko azalpenak emanez. Halaber, Adunan, duela aste batzuk, Gradu Bukaerako Lanari buruzko hitzaldia eman nuen.\nHilabete hauei esker, lehenengoz ofizialki, Gerra Zibilaren inguruko ikerketa batean nabil. Bide batez, irailean hasiko dudan master graduari begira, helduleku desberdinak pentsatzeko motiboa ere izan da.\nHizkuntza aldetik ere abantaila latza daukazu. Euskaraz ez da apenas ezer egin, zure erreferentziak ikusi besterik ez dago.\nEgia da. Arkeologiaren alorra euskaraz oso hankamotz dago, baina, ez pentsa gaztelaniaz ere asko dagoenik, ingelesezko iturrietara sarritan jo behar izan dut eta. Nahiz eta idatzi diren nobelek edo egin diren filmek alderantzizko sentsazioa sortzen duten, ez da hainbeste idatzi. Gerra Zibila hiru urte soilik iraun zuen gertakaria izan arren, mila istorio ditu kontatzeko, Estatuko herri guztietara eta pertsona guztietara iritsi baitziren bonbek sortutako uhinak eta heriotzak eragiten duen beldurra. Espainiako Gerra Zibila izan zen, eta agian horregatik idazten da gehiago gazteleraz, Espainia guztiari interesatzen zaion gai bat delako. Baina nire ustez hori ez da aitzakia euskaraz ez idazteko. Ni behintzat, ikerketan jarraitzen badut, nire ama hizkuntza erabiltzen saiatuko naizela ziur naiz.\nIndusketak egiten, bakarrenetakoak zarete?\nPentsa, zein ezohikoa den horrelako ikerketa bat, 2016an, gerra hasi eta 80 urtera, EHUk, Gerra Zibileko indusketa bat bultzatu zuela, lehen aldiz. Indusketa finantzatzea oso zaila da, material eta jende mordoa behar da, parte hartzaileen ongizatea bermatzeaz aparte. Azken finean, gaur egungo eremu zientifiko anitzetan moduan, ikerketa gauzatzeko erabilitako iraupenaren zati handi bat, finatzazioa bilatzeko erabiltzen da.\nGerra Zibila aski gai polemikoa da Estatu guztian zehar, baina, Euskal Herrian behintzat, begi onez hartzen diren ikerketak dira. Beraz, udalek ere kolaboratzeko gogoa izaten dute, eta eskertzekoa da. Azkenean, mundu kapitalista eta kontsumista baten aurrean gaude, eta xede nagusia etekina lortzea da bazter guztietatik. Zentzu horretan, Arkeologia ez da oso produktiboa, arrazoi berberagatik kaltetuak diren, beste zientzia asko bezala.\nDebatea pil-pilean dago. Zer egin behar da ondare historikoarekin?\nBi ikuspuntu nagusi daudela iruditzen zait, eta nire ustez biak zilegiak. Batetik, pertsona edo eraikuntza frankistek min handia eragin izan duten arren, gure historiaren parte direla pentsatzen duen jendea dago; jasandako sufrikarioaren erakusgarri direla argudiatzen dute. Bestetik, hilotzak edo monumentuak deseginda, frankismoarekin eraispena suposatuko lukeen ustea nagusitzen da; orain arte ofizialki egin ez dena, alegia. Gobernuak eta beste zenbait alderdik, frankismoa ez dute kondenatzen oraino, eta horrelako ekintza bat aurrerapausoa izan liteke.


Eider Perezen laugarren sormen lana: “E-7 erregistroaren transkripzioa” | Hitzen uberan\n← HAU LOTSA!\n“Keinu leihoak” antzerki zikloa antolatu dute Lesakan →\nEider Perezek hirugarren kolaborazioa publikatu du “Sormen lanak” atalean: E-7 erregistroaren transkripzioa. Irudiaren egilea: Esti Unanue.\nMarraztu dut Triskys pakete bat, nire ama da horko hori, ondoan loreontzi batekin. Beste hori, baso beltz eta marroi batetik ateratzen ari den otso zuria. Asko gustatzen zaizkit otsoak. Ez dut inoiz bat etxean eduki. (…) Hondartza bat eta arrainak daude hor, nire komuneko horma-paperean daude hondartzak eta arrainak. Negarra ere marraztu nahi nuen, baina izerdia bezalaxe ezin da marraztu. (…) Gutun-azal bat jarri dut erlojuaren gainean. Nire lanekoak dira. Gutun-azalak eta erlojuak. Postaria naiz. Postari gorbataduna. Azenario bat irudi duen hau nire boligrafoa da, tinta ere marraztu diot. Helbide zerrendak idazten ditut egunero. Calle Gran Sol, Hermanos Urrestarazu kalea, Arrandegi 14, 6.B.


Diagnostiko baten kronika: gazteak (18-30) | Gazteria\nYou are here: Home › Albisteak › Diagnostiko baten kronika: gazteak (18-30)\nMarea Goraren lehenengo zatia bukatzear da. Azarotik urtarrilera 18-30 urte arteko ehun gazte baino gehiagok eman dute euren iritzia. Azken asanblada irekia baino ez da falta proiektu konkretuez hitz egiten hasteko. Hala ere, asko izan da hilabete hauetan egindako lana, eta aurrera begiratzeari utzi gabe, egindako bideari erreparatzeak merezi du.\nHainbat elkarte eta eragilerekin egindako bileretan 50 gazte inguruk hartu dute aurrez aurre parte. Tartean, Lotze Eskalada Taldea, Kolpe Morea, Ikasle Abertzaleak, konpartsak… Horrez gain, beste 100 inguru izan dira on-line bidezko galdetegia erantzun dutenak.\nEtxebizitza eta lana arazo nagusi\nAzken asanbladaren faltan, hauek izan dira Hiritik Ateko kideek 18-30 urte bitarteko gazteei gehien entzun dizkieten arazo eta ekarpenak. Batetik, etxebizitzaren gaiak interes handia piztu du, eta askok azpimarratu dute emantzipatzeko zailtasun handiak dituztela. Antzeman dute baita ere, alternatiba ekonomikoen (ekonomia soziala, kooperatibismoa) inguruan ezagutza gutxi dutela. Kuadrilen arteko harreman falta eta generoa edo kulturartekotasuna bezalako gaiak lantzeko beharra ere aipatu dituzte gazteek.\nGogoratu, dena den, oraindik ez dela amaitu iritzia emateko tartea. Otsailaren 4an, gazteen asanblada irekia egingo dugu, goizeko 11:00tan Merkatuzarren. Etorri eta jarri zure alea zerbait berria sortzeko.


Berriro hastea - - Alea.eus\nMikel Ayllon 2017-01-13 12:26\n"Gero eta azkarrago ahazten dugu iragana, botatzen dugu zakarretara".\nOtarrainxken buruak, polboroi-zorroak, arkumearen hezurrak eta beste hamaika jakiren soberakinak plastikozko poltsan sartu, kalera jaitsi, zakarrontziaren ahoa ireki eta hara non ikusi dudan bere barrualdea 2016ko egutegiz betea. Erraz irudika dezaket norbait sukaldeko hormatik egutegi zaharra kentzen, esku artean bihurritzen eta zakarretara botatzen. Beharbada, kenduko zuen amorruz, iragan urteak utzi dizkiolako miseriak, tristurak eta negarrak zientoka.\nGero eta abiada biziagoan doan munduan, gero eta azkarrago ahazten dugu iragana, gero eta ezaxolago botatzen dugu zakarretara, eta gero eta gutxiago ardura digu etorkizunak, biharrak, biharamuneko egunsentiak. Hala nahi gaituzte, ilaran aurrekoari segi egiten dion inurria, bururik altxatu gabe, ez aurrera ez atzera begiratzeko, etengabeko orainaldi inperfektuan.\nAbenduz, bankuek egutegi berriz betetzen dizkigute eskuak. Urtarrilez, egutegi zaharrez betetzen ditugu zakarrontziak. Erraz irudika dezaket esku bat sukaldeko hormatik egutegi zaharra kentzen. Beharbada, kenduko zuen amorruz. Eta gero, haren ordez, akaso ilusio neurrigabez, urte berriko egutegia jarriko zuen, aurten espero dituelako beti ukatuak zaizkion loriak, pozak eta irribarreak, jakin gabe, egutegian beti gaurko egunari begira dagoena bere eguneroko istorio zimel bera errepikatzera kondenatuta dagoela, behin eta berriro.


004 Arantza eu - IFJ Internet\n004 Arantza eu\nInstalazioa eta ingurua\nEgokituta dago mugikortasun murriztuko pertsonentzat.\nNafarroa iparraldeko Bortziriak eskualdeko herria da Arantza. Mendi zirku batez inguratua, bailara erdian dago herria eta zirkuaren mendi magaletan banatzen diren lau auzo eta 120 baserritan bizi dira bertako 650 biztanleak.\nParte-hartzailearen adina eta profila\n1go eta 2. mailako aterpetxe turistikoa. 3 egongela: 250 m2ko jangela-egongela, 110 m2ko egongela eta 100 m2ko gela, guztiak musika aparailua eta telebista bideoarekin. 2 jolas parke 300 m2koak eta kalitatezko sukaldaritza bertan egina eta goxotasunez prestatuta.\nGynkana, kamixeta tintaketak, mendi ibilbideak, herri kirolak, zuhaitz parkea, kobazuloak, igerilekua, aisialdiko ekintzak....aspertzeko astirik gabe ibiliko gara!\nPraka luzeak eta motzak\nJertsea eta zira\nEuritako eta kiroletako oinetakoak\nUretako gomazko sandaliak\nKamisetak eta kirol jantziak\nBainujantziak, eskuoihalak eta bainuko txanoa\nGarbitasun pertsonalerako produktuak\nMotxila txikia (txangoak)\nKantinplora eta linterna\nBeharrezkoa lo sakua eramatea\nAutobusean joateko maskara\nLarreta Karrika,5 bajo 31790 Arantza Navarra\nBeste instalazio batzuk


Euskaraldiaren iragarle izango den hamaikakoa aurkeztu da Leioan - leihoa.info\nEuskaraldiaren iragarle izango den hamaikakoa aurkeztu da Leioan\n2018 September 22, Saturday 2018 September 23, Sunday adminLeioa, Sarrera, Uncategorized\nAtzo, Euskaraldiak Leioan izango dituen enbaxadoreak aurkeztu ziren, 100 bat leioaztarren aurrean. Hamaikakoak Leioako eremu ezberdinetako pertsonak biltzen ditu. Honako hauek: Koldo Tellitu (Betiko Ikastolaren eta Ikastolen Elkartearen lehendakaria), Lurtxu Ormaza (San Bartolome eta Txomin Aresti ikastetxeetako zuzendari ohia), Jon López (Leia Waterpoloren entrenatzailea), Haizea Ormaetxea (dantzaria eta dantza irakaslea), Ibon Idoiaga (Udal Liburutegiko langilea), Andere (Mugiko kidea), Ramón Uribe (merkataria), Arene Albizu (Maskaradako kidea eta irakaslea), Laura (Txikiak dantza taldeko kidea eta Euskotreneko langilea), Olatz Bilbao(Sakoneta Kiroldegiko monitorea eta koordinatzailea) eta Leire (merkataria).\nAurkezpenaz gain, Xabier Sáinz de la Mazak bertsoak kantatu zituen, Euskaraldia zer izango den azalduaz. Hona bertsoak: “Nahiz eta egin euria, nahiz ta egin zirimiria. Hauxe da Euskaraldia, batzuentzat lehen aldia. Bestentzat ez da berria, baina denok dugu irria. Gaur jende ezberdina, egiten ahalegina, Hau ezbaita ezina, euskaraz hitz egiteko. Edo behintzat ulertzeko, edo behintzat ikasteko. Batzuk dira ahobizi, horiek ez dakite gitxi. Hizkuntza ez dute itxi. Besteak dira belarriprest, ta beldurrik ez dute ez. Ulertzeko badira gai, horregatik daude alai, euskara maite dute eta, beti jartzen dute arreta. Nahiz ta izan ahal den zaila, nahiz ta ez eduki maila. Ez da jada garaia, nahiz ta ez jakin aditza. Euskaraz lehenengo hitza, hor da lehen baldintza. Gaur hemen leioaztarrak, ez gara horren txarrak. Baditugu indarrak. Euskaldundu behar dugu, Leioa gure helburu, lortuko dugu seguru, hainbat aukera ditugu. Goazen denok aurrera, denok hitz egitera, hizkuntza indartzera, egitera euskera”.\nAurkezpenean gogoratu zuten ekimenean parte hartu nahi duten guztiek izena eman behar dutela. Iragan zabaldu zen horretarako epea, eta www.euskaraldia.eus webgunera jo behar da . Bestalde, Leioako eremu ezberdinetan ere kutxak egongo dira izena eman ahal izateko. Izena eman ostean, eposta jasoko da ahobizi edo belarriprest txapa non jaso behar den azalduz.\nBertsoez gain, Anderrek eta Gentzanek trikitrixa jotzen alaitu zuten aurkezpena eta Barakaldoko Endika rapero euskaldunak ekitaldiari amaiera eman zion.\nEuskaraldia, euskararen erabilera biderkatzeko ekimen sozial erraldoia\nEkitaldian Euskaraldian zer egiteko jaio den azaldu zen, hots, azaroaren 23tik abenduaren 3ra euskararen erabilera biderkatzeko ariketa sozial ahalik eta partehartzaile eta masioboa buru nahi da Euskal Herriaren geografia luze-zabalean.\nHorretarako, euskaraz hitz egin eta ulertzen duten herritarren arteko harremanetan ohiturak aldatzea eta herriko entitateak euskarazko hizkuntza praktikak babesteko neurriak hartzera bultzatu nahi da. Ariketa praktiko honetan norberak aukeratu behar du bere rola: ahobizi edo belarriprest. Ahobizi rola aukeratzen duenak ulertzen duenari euskaraz egingo dio, hark erdaraz erantzun arren. Eta ezezagunei lehen hitza, gutxienez, euskaraz egingo die. Belarripres izateko hautua egingo duenak berari euskaraz egiteko eskaera luzatuko du 11 egunetan zehar, berak euskaraz zein erderaz erantzunteko aukera edukiko badu ere.\nAurkezpena, Euskaraldi, Hamaikakoa, Izen-emate hasiera, Leioa\nEl Leioako Emakumeak pretende comenzar a ganar también a domicilio\nEl Leioako Emakumeak rescata un valioso punto tras ir perdiendo 4-1


Txikipedia:Abeltzaintza estentsiboa - Wikipedia, entziklopedia askea.\nAbeltzaintza estentsiboaren adibide bat.\nAbeltzaintza estentsiboa, ganadua larreetan, zelaietan eta antzekoetan elikatzen duen abeltzaintza mota da. Eredu honen kontrakoari abeltzaintza intentsiboa deitzen zaio. Larre edo zelai horiek ganaduaren jabearenak izan daitezke, edo beste jabe partikular batenak, edo komunalak.\nAbeltzaintza mota honetan, aberea gizakiak aldarazitako ekosistemaren parte da, eta janari naturala edo artifiziala hartzen du (ukuiluan edo bordan).\nNaturaren zikloei jarraitzen die eta, era berean, hurrengo belaunaldiei sistema honen elementuak helarazi nahi dizkio, jaso zirenean bezain ongi edo hobeki.\nAberea osasuntsuago bizi da abeltzaintza intentsiboan baino. Izan ere, abeltzaintza estentsiboan aberea libre egoten da denbora askoan, eta ariketa fisikoa egiten du. Abeltzaintza intentsiboan, berriz, aberea lotuta edo itxita egoten da ia beti, estres handiagoa izaten du, eta apenas egiten duen ariketa fisikorik.\nKlimaren eta beste zenbait arrazoiren ondorioz, ekoizpen urriagoa du. Hala ere, petrolioan eta pentsuetan gastu txikiagoa du. Beraz, abeltzainak batzuetan irabazi txikiagoak ditu abeltzaintza intentsiboan baino, baina beste batzuetan handiagoak dira irabaziak.\nPetrolio eta antzekoen premia txikia du, biodibertsitatearen mesedean.\nKlima lehorretan, lurra estaltzen duen landaredia iraunarazten laguntzen du, basoko suteak saihesten…\nAnimalia bizi den giroa nekezago kontrolatzen da.\nEguraldiaren menpeko da.\nKontsumitzaileen eskaerari egokitzeko zailtasunak izaten ditu.\nLur-eremu zabala behar izaten du.\nOrriaren azken aldaketa: 20 maiatza 2019, 22:21.


Kontsumitzaileen elkarteek uste dute Endesari buruzko E.ONen EEPak ez diela onurarik aterako herritarrei | Consumer\nKontsumitzaileen elkarteek uste dute Endesari buruzko E.ONen EEPak ez diela onurarik aterako herritarrei\nAdierazi dute ez duela eragin positiborik izango lehiakideentzat, ez eta tarifen beherapenik ere.\nEndesari buruzko E.ONen EEPa, atzo Energiaren Batzorde Nazionalaren (CNE) kontseiluak baimendutakoa, ez da onuragarria izango erabiltzaileentzat. Hori da, behintzat, kontsumitzaileen elkarteen iritzia, uste baitute ez dituztela tarifa elektrikoak jaitsiko eta ez dutela lehiarako ondorio positiborik izango.\nKontsumitzaile eta Erabiltzaileen Erakundeak (OCU) adierazten du garrantzitsuena dela eragiketak erabiltzailearengan duen benetako irismena ezagutzea. Ohartarazten du kontsumitzaileei ez zaiela interesatzen beste operadore elektriko bat bilatzea, prezioak aldatzeko tarterik ez dagoelako.\nBestalde, Espainiako Kontsumitzaile eta Erabiltzaileen Konfederazioak (CECU) zalantzan jartzen du CNEren erabakia lehiaren edo herritarren onerako izango dela. CECUk behin eta berriz dio EEPak ez duela eraginik izango tarifa elektrikoen beherakadan.\nJarduneko Kontsumitzaileen Federazioak (FACUA) ere uste du operazioak ez duela ondorio positiborik ekarriko ez erabiltzaileentzat ez Espainiako energia-merkaturako. Gogoratu E.on-ek ez duela konpromisoa hartu zerbitzuaren kalitatea hobetzeko.\nEspainiako Kontsumitzaileen Batasunak (UCE) deitoratu du CNEk ez dituela kontuan hartu herritarrak, akziodunak baizik. Erakunde erregulatzaileak E.ONi ezarritako baldintzen artean dago 7.000 megawatt-eko potentzia duten sorkuntza-aktiboak desinbertitzea, hau da, Endesak Espainian duen ahalmen osoaren %31. Zifra hori orain dela zortzi hilabete Gas Naturali elektrizitateari buruzko EEPa onartu zuenean eskatu zitzaionaren ia bikoitza da.


2017-18 ikasturtea - Zuztarretatik Ahora\n2017ko urriaren 20an Arrigorriagako V. Zuztarluze txapelketako final berri bat bizi izan dugu. Arrigorriagako euskal astearekin batera antolatutako ekitaldian ikasle, irakasle, guraso, lagun eta senideak bildu gara, Zuztarluzek okasiorako bildutako probekin jolasteko.\nAlgara, barre, emozio eta urduritasunaren artean joan zaigu finala.\nAne Luis eta Garazi De los Reyes KAZKAILUEK txapela bereganatu dute. Buruz burukora Leire Gutiez eta Leire Lopez ARRANKARIEKIN ailegatu dira. KANTUKE ETA KONTUKE proba erabakiorran txapela eskuratu dute gure kazkailuek.\nBideo edizio honetan parte hartzaile, bertaratutako publikoa eta antolatzaileen hitzak jaso ditugu.\nLeire Gutiez – Leire Lopez\nAne Luis – Garazi De los reyes\nIker Oliden – Endika Laorden\nAlba Pellitero – Maialen Mulas\nEuskal Liburu eta Diskoaren Galdakaho, ahoz ahoko azokaren markoan, 2017ko abenduaren 15ean App Zuztarluze joko interaktiboaren aplikazinoa aurkeztu da.\nEkitaldian, jokoaren bertsino barriztua sortu dauan enpresako ordezkariak egon dira: Imanol Erauskin eta David Cuadrado (Oreka Interactive SL) eta Kike Amonarriz.\nJokoaren aplikazino multiplataforma barriztau honekin edozein gailurekin jolastu ahal izango da.


Gaztedi Dantzari Taldearen ekitaldia — dantzan.eus\nHemen zaude: Hasiera › Albisteak › Gaztedi Dantzari Taldearen ekitaldia\nGaztedi Dantzari Taldearen ekitaldia\nDurangoko Tronperri Dantza Taldetik idazten dizuet beste ekitaldi baten berri emoteko. Hau ere, 50.eneko urteurrenaren ekintzen barruan sartzen da. Oraingoan, Santutxuko Gaztedi Dantzari Taldea izango da gure gonbidatua eta beraien eskutik ikusi ahal izango dugu ekitaldi ederra benetan. Aktuazioa, datorren ostiralean izango da arratsaldeko 8etan San Agustin Antzokian eta egitaraua hauxe izango da:\nDantzari Dantza, Gipuzkoano, Otsagabia, Jaurrieta, Arratiako jota eta Karnabal. Dantza guztiak antzezteko 26 dantzari eta 6 musikari etorriko dira arratsaldea denoi alaitzeko. Sarrera dohainik izango da.\nBeste alde batetik ere komentatu nahi dizuet Gaztedi D.Taldeak aurten 60. urteurrena ospatzen duela sortu zenetik; horregaitik urte osoan dabiltza batetik bestera, ekitaldeak eta antzerkiak antzeztuz. Azkenengoa, hain zuzen ere, joan den asteko igandean, azaroak 13, Bilboko Arriaga Antzokian dantzatu zuten "Eusko Ederti, Belaunaldiz, Belaunaldi"


El patio de mi casa (Harri orri ar), Pez limbo - Donostia Kultura\nIkuskizunaren euskarazko bertsioa martxoaren 13a eta 14a bitartean eskainiko da.\nEuskal Herrian, ikastetxe bateko patioan. Jolasean ari dira zazpi pertsona. Ez dute ezertaz elkar ezagutzen, baina hor daude, espazio horretan...arrazoiren batengatik. Hori da inoiz hitz egiten ez dugun horren inguruan dabilen ikuskizun baten hasiera: euskal kontakizunarena, bat izan gabe asko direnak; eta gure izaera politikoa ezagutzera emateko daukagun beldurrarena, odolak oraindik pisu handia duen lurralde batean.\nAntzerkigintza berriak ekimenaren baitan hautatutako proiektua.\nIKUS ENTZUNEKOAK: Estudio Gheada\nInformazio gehiago: Pez Limbo


Txorierriko Mankomunitatea - Txorierriko 24 familia bertaratu ziren BTEK 2014 jardunaldira\nTxorierriko 24 familia bertaratu ziren BTEK 2014 jardunaldira\nAzaroaren 25ean egin zen BTEK 2014 jardunaldia. Seme-alabak DBHko 3. eta 4. mailan dituzten Txorierriko gurasoei begira bereziki antolatutako topaketa izen zen, interesa izanez gero, prestakuntza-programak eta industriaren eta zientzia-teknikaren esparruko irtenbide profesionalak zuzen-zuzenean ezagut zitzaten.\nHorren helburua da informazio zabalagoa ematea, seme-alabei laguntza eta aholkularitza emateko, euren etorkizun akademikoa eta profesionala hautatzeko prozesuan.\nEkitaldia Egaz Txorierrik antolatu zuen Txorierriko Zerbitzuen Mankomunitatearen bidez, eta BTEK Bizi Teknologian (Derio) egin zen. Guztira Mankomunitateko 24 familia bertaratu ziren, eta unibertsitateko, prestakuntza-zikloetako eta enpleguko hiru adituk eman zieten informazioa.\nBTEK 2014 jardunaldia "Ezagutu, hautatzeko" programaren baitan dago. Ekimena 2009an sortu zen, Txorierriko Mankomunitatearen (Gazteria Zerbitzua), EGAZ Txorierriren eta Politeknika Ikastegia Txorierriren arteko lankidetzaren ondorioz. Xedea da bultzada berritzailea ematea eskualdeko gazteriaren orientazio sozio-laboralari.\n"BTEK 2014" jardunaldiaz gain, "Ezagutu, hautatzeko" programak Txorierri eskualdeko beste ikastetxe batzuetan egiteko bestelako ekintzak ere jasotzen ditu.\nZatoz eta eman iezaguzu zure esperientziaren berri: (Batxilergoko lehenengo eta bigarren zikloko ikasleentzat) Zenbait sektoretako profesionalek euren prestakuntza- eta lan-esperientzia hurbiltzen dituzte ikastetxeetara.\nSektoreko informazio mahaia: (Batxilergoko lehenengo eta bigarren zikloko ikasleentzat). Eskualdeko enpresek eskualdeko jarduera ekonomikoaren errealitatea hurbiltzen dute ikastetxeetara, euren historia, xedea, ikuspuntua, jarduera, lanpostuak, langileen banaketa eta enpresaren politika (lanpostuak betetzeko dagoen aukera berdintasunari eta gaitasunei dagokienez) ezagutarazteko.\nBisita enpresetara: (Batxilergoko lehenengo eta bigarren zikloko ikasleentzat). Batxilergoko lehenengo eta bigarren mailako ikasleek aukera izango dute bisitaldi gidatua egiteko enpresa traktoreen instalazioetan barrena. Horrela bada, zuzenean ezagutuko dituzte, besteak beste, haren historia, xedea, ikuspuntua, jarduerak, lanpostuak, langileen banaketa, eta enpresaren politika, lanpostuak betetzeko dagoen aukera berdintasunari eta gaitasunei dagokienez.\nEgonaldiak enpresetan: (Batxilergoko lehenengo eta bigarren zikloko ikasleentzat). Goiz batean ikasle batek profesional bati lagunduko dio bere lanaldian, eta bere anfitrioiak egiten dituen jarduera guztietan hartuko du parte; hala nola, elkarrizketak, bilerak, ohiko zereginak, etab.


Albisteak - Goierri Valley - Future Making · Industrial Alliance - Results from #48\nLidergoaren faktorea amaituta proiektua aurreraka doa\nIritsi gara “Ilusión” proiektuaren lehen fasearen amaierara, eta honenbestez amaitutzat emango dugu lidergoaren inguruan egitea tokatzen zen lanketa.\nIlusioz hasi zen “Ilusión” proiektuko lehen jardunaldia.\nAtzo arratsaldean Elkarteko enpresetako 40 ordezkari inguru eta elkartetik kanpoko gonbidatu batzuk etorri ziren Beasaingo Igartza jauregian antolatu genuen "Ilusión" proiektuaren lehenengo jardunaldira. Proiektu hau aurreko urtean egin zen Win&Win proiektuko ondorioetako bat da eta elkarteko enpresetan konpromezua eta proiektu ilusionagarriak bultzatzeko helburuarekin sortu zen.\nTxile jardunaldia ospatu dugu\nPasa zen otsailaren 6ean Txile jardunaldia ospatu genuen Gertuko enpresaren eskutik. Jardunaldi honetan herrialdearen inguruko oinarrizko informazioa, herrialdeak ematen dituen aukerez edota kontutan eduki beharreko merkatuaren ezaugarriez hitz egin genuen.\nGoierri Valley elkarteko empresa eta entitate desberdinek urteak daramatzate Txileko merkatua lantzen, eta honek, Txile merkatu estrategiko bilakatzen du. Jardunaldi honen helburua hurrengo hilabeteetan herrialdera joateko asmoa duten enpresa horiei aurre prestatzen laguntzea da, laister egingo den misioaz baliatuz.\nIlusión Proiektuari hasiera emango diogu: enpresetan pertsonen konpromisoaren kultura zabaltzeko proiektu bat eraikitzea du helburu.\nProiektu honek konpromisoaren kulturan eta pertsonen partaidetzan oinarritutako enpresa sarea osatzean laguntzea du helburu. Enpresen lehiakortasuna eta etorkizuneko jasangarritasunaren arrakastaren giltzarri den heinean, pertsonen aldeko apustu argia burutzen duen industria sortzea. Ezagutza eta ikasketa partekatutik abiatuta, partaide eta ilusioa sortzen duten ereduak bultzatuz, konpromisoa erraztu eta talentua mantendu eta erakarriz.\nGoierri Valley-k Nazioartekotze Jardunaldia ospatu du, Eusko Jaurlaritza eta Basque Trade&Investment-en eskutik\nNew Business Factory - Negozio Berrien Fabrika. 2500m2 enpresa eta negozio berrien garapenerako\n55 enpresaz osatuta, Ohiko Batzar Orokorra ospatu du Goierri Valley-k


Lepa Txiki (Perrapa) | Oianeder | Oianeder Txiki\nZer nolabait garbi dago bere esanahia (oihan (baso) eta ederra, oihanume baso gaztea den bezalaxe. Horrek besterik ere adierazten du. Zera, garai batean inguru guztiok baso ederrez jantziak izango zirela, jakina.\nOsinaga auzoan Portutik eta Harlimurira doan bidearen eskuinera kokaturik daude Oianeder eta Oianeder Txiki baserriak.\nKoadroko etxe handia bi isuritako teilatu zabalarekin. Ibaitik hurbil erreka-harriz eginiko hormak ditu, baina kare harrizko kantoi harri dotoreak erakutsiz bi ertzetan. Duela gutxi obra aski handia egin dute, lehen zuen egitura mantenduz, hala ere. Bi bizitzako etxea da aspaldian (Txurianekoak alde batekoak, Trankatx bestekoak), baina bakarra garai batean, bertako bi ahizpa ezkondu eta bakoitzarentzat etxebizitza bana egin zenez geroztik. Hegoaldekoak etxe-ordekoa dauka aurrean albo batera eta iparraldekoak, aldiz, saihetsean du etxe-ordekoa, terraza zabal baten azpian. Etxetik goraxeago eraikuntza koskor bat, dolarea, nahikoa arrakasta izan zuena bere garaian auzoko baserrien zerbitzutan. Esan beharrik orduan eskuz egin ohi zela bai sagarra jotzea bai eta patsa estutzea. Bolanderak urtero ikusgai San Joanetan herriko plazan.\nNire solaskideak (Hipolito Arregi, 85 urte) ezagutu omen zuen aitona, izenez Iñaxio Mari Iraola, Andoaingo Penabi baserriko semea zena. Begi bakarra zela dio, ardia larrutzen ari zela labana saltatu eta begia galdu zuenetik. Seme-alabak: Inaxi (Otsuane Txiki), Petra (Oianeder), Manuela (Oianeder) eta Martina (Elorribi Etxeberri) eta mutiko bat, hiru urte zituela Osinagako errotan askara erori eta irinetan itota hil zena. Bestetik, gerora, ezkonduta, lau hamarreko deitzen zituzten lau ahizpa hauek, bakoitzak hamarna seme-alaba, ez bat gehiago eta bat gutxiago, izan baitzituzten.\nManuela gelditu zen hegoaldeko etxebizitzan. Petra, berriz, bestean. Manuela Iraola Berasarte Joan Joxe Arregi Lopetegirekin ezkondu zen eta hamar seme-alaba izan: Matea, Inazio, Maria Petra, Agustin, Paulo, Joan Bautista (azken gerratekoan Teruelgo frontean hila), Joxepa eta Benita (bikiak) eta Hipolito.\nAgustin etxerako, eta gainerakoak bakoitzak bere bidea. Honek Manuela Perurena Zubillaga izatez goizuetarra hartu zuen emaztetzat eta honako seme-alaba hauek izan zituzten: Inazio, Milagros, Mari Karmen, Agustin (Poliziaren eraso batek granadaz eraila), Kornelio (ñañoa, gorputzez txikia bezain buru argikoa) eta Paulo.\nHau, oraino ezkongai, gelditu da azkenik etxearen kargu.\nBretxako azokara tratuarekin egunero. Atzeko Estazioa deitu puntuan (Atsegindegi) Donostiarako tranbia hartuta, arbolen bati astoa lotu ondoan. Uraren arazorik ez zuten, ibaia etxe ondoan dutelako. Edateko ura, aldiz, “Potxolondegi” iturritik, Mendipe etxetik aurreraxeago zegoen hau, aski poliki ormigoizko arku batez hornitua zen iturria.\nPetra jarri zen ezkonduta Iparraldeko bizitzan. Senarra Otsua-Eneko semea, hamar seme-alaba izan zituztelarik.\nHauetarik, Joxe Julian gelditu zen Manuela Aranburu Etxenike emazte harturik. Seme-alabak: Inaxio, Felix, Petra eta Benito.\nGaur egun Inaxio dugu bertako nagusi, Zelestina Urdangarin Esnal Urnietako Inbutegi Erdikoa baserriko alaba emazte duela, eta hiru alaba izan dituzte (Amaia, Mari Kruz eta Marian) kanpora ezkondurik daude. Senar-emazteok, biloba batekin bizi dira (Iñaki Lizarralde Errazkin) gaur egun baserrian.\nBai aita zena eta bai Iñaxio semea, kanpora lanera joan izan ziren beti, baserriko eta fabrikako lana elkarrekin konbinatzen zutelarik.\nLauzpabost behi izaten zituzten eta amona Petra gauza izan zen arte Donostiara joan ohi ziren tratuarekin.\nOrain, Iñaxio, jubilaturik dago. Behiak larrera bota, eta udan behintzat soro lan puska bat besterik ez. Bi behi dituzte soilik, lurrak ere asko murriztu zitzaizkien eta. Adibidez, Iberdrolaren Ihartza gaineko zentrala, hauei lurrak desjabetu eta eraikia dago, eta gauza bera izan zela edo makurragoa esan behar da Orbegozo enpresarekin gertatua erriberako lurretan (Akerregi). Ez tratu eta ez deus, goizetik gauera bezala, lurrak kenduta gelditu baitziren. Tripako min handienak jasanez, hamar urte luze auzitan ibili arren, alferreko gauza izan zen dena. Hauentzat eta beste batzuentzat.


Naipes Heraclio Fournier, S.A. - Araba eraikiz / Construyendo Álava\nHome/Naipes Heraclio Fournier, S.A.\nNaipes Heraclio Fournier, S.A.\tadmin\t2016-12-22T10:40:09+00:00\nNaipes Heraclio Fournier karta sortak, jokalari profesionalek munduko onenak direla diote\nIzena: NAIPES HERACLIO FOURNIER S.A.\nSektorea: Jolasen eta jostailuen fabrikazioa\nLangile kopurua: 60\nSorrera urtea: 1870\nNaipes Heraclio Fournier, zalantzarik gabe, Arabako enpresa ezagutuenetako bat da, 1870. urtean sortzailea Gasteizen bizitzen jarri zenetik inprimatzearen tailer txiki bat zabaltzeko. Metodo berritzaileei esker hasiera arrakastatsua izan ostean, 1877. urtean, hiriko Arte eta Ofizio Eskolako irakasle bati, Emilio Soubrier eta Díaz de Olano margolariari, karta sorta bat diseinatzeko eskatu zien.\nEgun karten munduko merkatuan liderra izateko eta jokalariek munduko onenak direla esateko bidea hortxe abiarazi zuen. Lehen karta sorta haren kalitate eta originaltasun berak, 1889ko Pariseko Erakusketa Unibertsalean diseinuaren nazioarteko sariak jaso zuenak edo 1929an Bartzelonakoan, gaur egun marka izaten jarraitzen du. Tradizioa oinarri duen baina baita etengabeko berrikuntza eta kalitatearekiko pasioa oinarri dituen ehun urtetik gorako historia.\nKasinoaren industrian espezializatutako nazioarteko konpainia gisa finkatuta, 1986. urtean Fournierrek eta The United States Playing Card Companyk indarrak batu zituzten lider absolutuen tandema osatzeko. Goiaingo poligonoko instalazioetatik 60 herrialde baino gehiagoko bezeroei zerbitzu ematen diete.\nBost kontinenteetako jokalari zorrotzenek Fournier kartak aukeratzen dituzte fabrikazioan erabilitako osagaien aparteko kalitateagatik (merkatuko estandarra baino askoz hobea), gainerako lehiakideen aurrean desberdintzen dituen teknika bati esker. Produkzio prozesuan karta bakoitzari kalitatearen 12 kontrol egiten dizkiote, ikuspegi artifiziala eta argi optiko infragorriaren testa barne hartuta. Halaber, lehengaia eta salmenta puntua kontrolatzeko aukera ematen duen kode bat inprimatuta dute guztiek.\nHori da modu parte hartzailean eta gardenean kudeatzen den giza taldeak osatzen duen eta kalitatean eta berrikuntzan lider den nazioarteko enpresa baten arrakastaren gakoa, sormena, ekimenak eta garapen pertsonala faboratuz.


Harrera familiak, urtebetez umezurtz - Aiaraldea - Aiaraldea.eus\nHarrera familiak, urtebetez umezurtz\nIzar Mendiguren Cosgaya 2020-07-05 07:00\nDozenaka haur bertaratu ohi dira udan Aiaraldera Bieloerrusia edota Saharatik. / Bikarte eta Aiaraldea.eus\nKoronabirusa dela kausa, Aiaraldeko harrera familiek ez dituzte Bielorrusiako edota Saharako umerik jasoko uda garaian. Egoerak larritasuna areagotu die Bikarte zein Eutsi Sahara elkarteei.\nUdaro hamarnaka haur dira euren osasuna hobetzeko eskualdeko harrera familietara jotzen dutenak. Bikarte eta Saharari Eutsi elkarteak dira bailarako familia egonaldiak kudeatzen dituzten eragileetako bi. Konfinamenduak, baina, asmoak eten dizkie. Aurten ez da Aiaraldera Saharako ez Bielorrusiako haurrik etorriko. Zer nolako eragina du horrek ume horiengan?\nEuropar Batasunaren aginduen zain egon da Belen Carbalho Bikarte elkarteko lehendakariordea, “zein lurraldek ahalko duen herrialdez mugitu jakiteko”. Uztaileko lehen hamabostaldira arte ez dute baztertuko Bielorrusia eta Errusiako lagunak etortzeko aukera: “Gure asmoa abuztuan hiru astez behintzat ekartzea da”. Foru Aldundien eta gobernu erakundeen babesa dute horretarako, “mugak irekitzekotan tramitazioak egiteko denbora edukitzeko”.\nUztaileko lehen hamabostaldira arte ez dute baztertuko Bielorrusia eta Errusiako lagunak etortzeko aukera. 16 ume bertaratuko lirateke guztira\n16 ume izango dira kasu horretan Aiaraldera bertaratuko direnak, hasieran gehiago baziren ere. “Lan kontuengatik harrera familiak gutxitu dira”, zehaztu du. Araban, Bizkaian eta Gipuzkoan orotara 52 pertsona lagunduko dituzte, Bikarteren bidez.\nUmeak, egoera larrian\nPandemiak eragindako kaosari beldurrez begiratzen dio Carbalhok, ezbairik gabe: “Harrera familiak kezkatuta gaude hainbat arrazoiengatik: umeen osasunagatik batetik, eta bestetik kutsatzekotan euren jaioterrietan ez daudelako behar beste baliabide”. Horri, iritsitako informazio murritza gehitu behar zaio, “batez ere Bielorrusian, non lehendakariak vodka edateko aholkatu duen COVID-19ari aurre egiteko”. Herrixka askotan ez dute urik -putzuetatik eratorritakoa bakarrik- eta ondorioz, garbiketa neurriak ezin dituzte bermatu, Bikarteko kidearen esanetan. “Oso zaila da izurritea eta kutsatzea kontrolatzea ez bazaie horretarako materialik ematen”.\nGainontzeko herrialdeetan moduan, eskolak eten dituzte Bielorrusian eta Errusian ere, kontaktuak saihesteko, “nahiz eta askotan ahazten zaien, edota ez zaien posible”.\nZergatik da garrantzitsua, ordea, Euskal Herriratzea? Batetik, Txernobilgo istripuan eragindako gunetik ateratzen direlako, “eta horrek osasuna hobetzea dakar hemengo klima eta elikadurari esker”. Bestetik, udan Aiaraldeko haurrekin jolastean duten gozamenagatik: “Han zaintzan eta etxean ardura handiak dituzte, kasu askotan duintasunez bizirauteko baliabiderik ez duten gurasoekin bizi dira, eta matxismoa eta alkohola oso errotuta daude bazter guztietan. Guzti horrek eragin oso negatiboa du euren hazkuntzan. Eta horri janari eta baliabide eskasia gehitu behar zaio, egunerokotasuneko funtsezko gauzak”.\nUrtebete igaro dute bailarako lagun eta familiek umeak aireportuan jasotzea amesten: “beraiekin hitz egiten dugun aldiro gurekin egoteko zenbat egun falta diren galdetzen dute”. Lehendakariordearen aburuz, ezinbestekoak dira harrera familien arreta eta maitasuna eguneroko bizipenei buelta emateko.\nHori dela eta, esperantzari eusten diote Bikarteko familiek oraindik. Jarraitu beharreko pauta zehatzak helarazi dizkiete familiei, umeak eta beraiek arriskutik urruntzeko. “Ez dakigu noiz etorriko diren, baina argi dugu ez zaizkiela faltako gure babesa eta maitasuna eta eskura ditugun baliabideak”, erantsi du, “arduraz eta ilusioz”.\nSaharar herriarekiko elkartasun handia erakutsi du eskualdeak, halaber. Horren adibide dira RASDen Lagunak elkarteak antolatutako karabanak. Umeen udako egonaldiaz, baina, Sahara Eutsi elkartea arduratzen da. “45 ume etortzekoak ziren Arabara, horietatik 8 Aiaraldera”, adierazi du Arantza Sadabak. Egungo egoeragatik, ordea, ezingo dute bertaratu. “Umeen eta familien osasuna da garrantzitsuena”, erantsi du.\nPrebentzio guztiak gutxi dira, Sadabaren aburuz, errefuxiatu kanpamenduetan "egoera larrian" bizi direlako.\nSaharako umean ezingo dira Aiaraldera bertarako aurtengo udan, koronabirusa dela eta\nKanpamenduak itxi izan dituzte jendea konfinamendu garaian kontrolatzeko. Hala dio, behintzat, Sahara Eutsiko kideak: “Gu bezala haimetatik atera gabe egon behar izan dira, baina guk ditugun erraztasunak gabe: eskola barik eta abar”. Dena den, harremanak mugatzeko eta eskuak garbitzeko informazioa heldu zaie, jakin duenez. Euskal Herriarekiko harremana, baina, ez dute eten: “Egoerak arduratu arren, denbora oro egon dira gure zain, lagunen egoera jakin nahian. Eskuzabalak dira, nahiz eta beldurra izan”.\nUdako bidaia eta indarberritzerik gabe, oso urte gogorra izango dute, Sadabaren ustez. Udako basamortuko tenperaturei egin beharko diete aurre, besteak beste, “eta Euskal Herriko familia eta lagunak ikusi gabe egon beharko dira”.\nHargatik kezka larriz bizi ditu aste hauek Sadabak: “Beldurra daukagu. Ezin dugu ahaztu beraien 'konfinamenduak' urte asko daramatzala, lau hamarkada baino gehiago daramate egoera larrian. Gure beharra dute”. Horregatik, ez du 2021ko udan elkartzeko esperantza galdu, “gure beharra daukate, eta espero dut amets gaizto hau ahalik eta lasterren amaitzea”.


Alboloteko kartzelako kideek, Igor Gonzalezi - GARA\nAlboloteko euskal preso politikoak\nAlboloteko kartzelako kideek, Igor Gonzalezi\nAupa Igor! Zer moduz zabiltza Badajozen? Jakin berri dugunaren arabera, jada hobeto zaude. Nerearen eta bertako gainontzeko burkideen laguntzarekin apurka-apurka zulotik ateratzen ari zara eta ziur gaude daukazun irribarre bihurri hori laster berreskuratuko duzula.\nFaltan botatzen zaitugu Igor, elkarrekin emandako azken asteetan ezin izan genuen zutaz eta zurekin batera behar zen bezala gozatu, eta gure aldamenetik eroan zintuzteneko pena honekin gelditu ginen. Ganoraz elkar agurtzeko ez ziguten astirik eman, besarkada azkar bat eta presaka gauza guztiak biltzera behartu eta isolamenduko modulutik atera zintuzten. Hasiera batean goibel eta kezkaturik gelditu ginen, gertatutakoa guztiak gailentzen gintuen eta ez genekien zuzen jokatu genuen eta egin genezakeen guztia egin ote genuen ere. Geroxeago, informazio gehiago eskuratu genuenean, hasierako tristuratik haserre bizira pasatu ginen. Espetxe honetako arduradunek eta zuzendariorde medikuak zure bizia arriskuan jarri zuten arduragabeki eta maltzurki, eta gu miserableki engainatu gintuzten.\nGuk ez genekien zeure buruaz beste egiten saiatu zinen aurreko egunean (abenduaren 21ean) zure konfiantzazko psikologoak, espetxe honetan zuri egindako ikustaldian, Alboloteko zerbitzu medikuei zure egoeraren larritasunaz ohartarazi ziela. Psikologoak zu hain gaizki ikusi zintuenez, zuri «protokolo berezia» aplikatzeko eskatu zuen. Protokolo horren arabera, zuk uneoro kide batekin batera egon behar zenuen (gau eta goizez), jarraipen zehatz bat jasoz. Konfiantzazko psikologoari kasu egin baliote, hurrengo goizeko (abenduaren 22) gertakari tamalgarriak ez ziratekeen gertatuko eta zuk ez zenukeen odol tanta bat ere ez isuriko. Espetxeko zerbitzu medikuek zergatik ez zizuten protokoloa aplikatu? Zein zen zuzendariorde medikuaren benetako asmoa? Zu erailtzea...?\nOraindik horrelako galdera eta zalantza asko buruan dauzkagu, zeren eta espetxeetan gure osasunaz arduratu behar direnek jokaera maltzur hau erakusten badute, zer egiteko kapaz ez dira izango gainontzeko arduradunak; e, Igor?\nBaina oraindik abenduaren 22ko goiz ilun horrek ezbehar gehiago gordetzen zigun. Gogoratzen duzu, Igor, nola isolamenduko kartzeleroek presa sartzen ziguten zure gauza guztiak biltzeko, espetxeko atarian pikoloak zure zain zeudelako kondukzio berezian eroango zintuztelako? Bada, balizko kondukzio berezi hori, ongi dakigunez, gezurra zen; ez zegoen inor zure zain espetxeko atarian, eta den- dena zu gutaz urruntzeko jukutria izan zen. Alboloteko sarrera moduluan utzi zintuzten hurrengo eguneko kondukzio arruntaren zain. Kondukzio arrunt batek egun luzeetan zehar espetxez espetxe eta zuk zeure buruarekin bakar-bakarrik ibilaldi gogor bat burutzea da. Eta zure egoera ez zen aproposena horrelako txango gogor bat egiteko, galdutako odolarengatik oso ahul eta gertatutakoagatik urduri eta nekatuta.\nAlboloteko arduradunek lehenbailehen atera nahi zintuzten hemendik, zure kideon berotasun eta laguntzatik. Arduradun arduragabe hauek bazekiten ongi beren jokaera arduragabeari esker preso batek ia-ia bere bizia galdu zuela, eta beren buruak zuritzearren, beste espetxe batera azkar bidali zintuzten. Bost axola zitzaien zure egoera, Igor, zure bizia bidaia horrekin berriro arriskuan jartzea ez zitzaien inporta, afera zu lehenbailehen Albolotetik ateratzea zen beraientzat, eta beraien hanka sartzearen ondoren, «marroi» bat zinen.\nGuretzat, zure kideontzat, ez zara inongo marroia, pairatu behar dugun marroi bakarra gure osasunaren ardura borrero madarikatuak diren espetxe arduradunen eskuetan egotea da, hau bai marroia. Zu eta gainontzeko kide gaixoak gure erantzukizuna zarete, kristoren garrantzia duen erantzukizuna, zeren zeuon askatasuna lortu arte, zeuon senide eta lagunekin batera kalean osasuna berreskuratzen egon arte ez dugu etsiko eta etengabe jarraituko dugu zeuen askatasuna aldarrikatzen. Erronka honetan ez gaude bakarrik, badakigu euskal gizartearen gehiengoak gurekin bat egiten duela. Urtarrilaren 2an Bilbon bildu ziren 44.000 euskal herritarrek horrela adierazi zuten, badela garaia gaixo dauden preso guztien askatasuna lortzeko, dispertsioa bukatzeko garaia heldu dela.\nBatzuek, Alboloteko arduradunek, adibidez, maltzurkeriarekin eta gezurrarekin apainduz, gorroto eta mina soilik pilatzen dakite. Zer egingo dugu, txo, jendilaje mota horretakoak dira gure kartzeleroak. Guk, aldiz, indarrak metatu nahi ditugu preso zaudeten kide gaixoen askatasunaren aldarriaren inguruan, zeren etorkizunarekin baikor eta itxaropentsuak garen bezalaxe, prozesu demokratikoaren alde ilusio eta kemena biltzearen aldekoak gara, eta etorkizun horretan zuek ere ezinbestekoak zarete.\nBueno ba, Igortxu, amaitzeko jakin ezazu abenduaren 21 eta 22an gertatutako guztia salatzeko planto egin genuela eta bertan, idazki baten bidez, zuzendariorde medikuaren dimisioa eta bidegabekeria honekin zerikusirik izan dutenen dimisioa eskatu genuela. Badakizu hemen gaituzula behar duzunerako, beti prest.\nJaso ezazu besarkada eta muxu handi bat izugarri maite zaitugun Alboloteko kide hauen partez. Eutsi goiari!


Asimilatu nahi gaituzte, zer egingo dugu? - Lander Arbelaitz | Lander Arbelaitz\nHasiera » Info7 kolaborazioak » Asimilatu nahi gaituzte, zer egingo dugu?\nAtalak: Info7 kolaborazioak\nInfo7 irratian Jon Mikel Fernandezek gidatzen duen ‘Gakoak’ saiorako egindako kolaborazioa:\nHerri gisa gainera datorkigunak ez du itxura onik, nere ustez behintzat.\nHiru elementu horiek kontutan hartu gabe euskagintza kamutsa izango dugu, eta egoerak maila eskatzen du, herri gisa jokatzea alderdien logikaren gainetik. Ea lortzen dugun aurka eman nahi diguten kolpea gure aldeko olatua indartzeko erregai bilakatzen.\nInfo7 irratian Jon Mikel Fernandezek gidatzen duen Gakoak saioko kolaborazioa.\nJJ | 2018-02-18 at 10:54\nOharrik egitekotan, Wert ministro espainiarrak esan zuen gisan, “Kataluniako haurrak españolizatzea” da. Baieztapen hori guri ez zegoen guri zuzenduta. Gutako gehienok dagoeneko ESPAÑOLIZATUTA baikaude. Gaur-gaurkoz ez gara arazo ugazabentzat.\nIkusi eta entzun besterik ez dago ordezkari abertzale GEHIENEN jarduna, nagusiki ESPAÑOLEZ edo FRANTSESEZ. JELtzaleen artean apenas dagoen ordezkaririk euskarari lehentasuna ematen dionik, baina EHBildun ere, gehienek españolari/frantsesari emanak daude gogotsu.\nEuskaraldia oso tresna eraginkorra izan liteke… baina soilik euskaraldiak ez gaitu aterako ataka honetatik. Politikari (eta beste eragile) abertzaleei aldarri zuzena egin beharra dago.


Zientzia.eus – Kultura Zientifikoko Katedra\nGaruneko hainbat asaldurak oinarri genetiko bera izan dezakete\nGaruneko hainbat asalduren korrelazio genetikoa aztertu du nazioarteko ikerketa-talde batek, milioi bat pertsona baino gehiagoren genomak alderatuta. Ondorioztatu dute asaldura psikiatriko askok aldaera genetiko berak dituztela, eta asaldura neurologikoak, berriz, desberdinagoak direla bai elkarrekiko eta bai asaldura psikiatrikoekiko ere, oinarri genetikoari dagokionez.\nHiru bilioi tona izotz urtu dira Antartikan 25 urtetan\nAzken bost urteetan hirukoiztu egin da urtze-tasa\nBizialdia luzatzeko estrategien artean, kaloriak gutxitzea da interes handiena piztu duenetako bat, zenbait animalia-espezietan eraginkorra eta segurua dela frogatu baita. Zientzialariek, ordea, oraindik ez dituzte ondo ezagutzen kaloria-murrizketaren atzean dauden mekanismoak, ezta pertsonetan epe luzean zer eragin duen ere. Galdera horiei erantzuteko helburua du CALERIE esperimentuak, eta orain jakinarazi dituzte bigarren urteko ondorioak: animalietan bezala, kaloria-murrizketak zahartzea moteltzen du pertsonetan.\nAuto autonomoak bidean\nUraren bi isomeroak bereizita, erreaktibitatean aldea dutela frogatu dute\nUr-molekulak bi isomero ditu: bi hidrogeno-atomoen espin nuklearrak norabide berean badaude, orto-ura deitzen zaio; kontrako norabidean badaude, berriz, para-ura.\nDatuen arabera, 2006-2016 bitartean birziklatutako plastiko-kantitateak % 79 egin zuen gora. Datu horiek zalantza nagusi hau sortzen dute: geroz eta gehiago birziklatzen bada, zergatik jarraitzen du plastiko-ekoizpenak urtetik urtera nabarmenki handitzen? Izan ere, espero da 2036. urterako plastikoen ekoizpena bikoitza izango dela.\nErreka idorrek CO2-aren igorpen globala handitzen dute\nBat-bateko erreaktore biogeokimiko bihurtzen dira\nEuskal Herriko mendiak: herbiboro handiek zizelkatutako paisaia\nRNA-injekzio batez, barraskilo batetik bestera oroimena transferitzea lortu dute\nRNA molekulak egon daitezke inplikatuta barraskiloan defentsa-erreflexua eragiten duten oroimenen sorreran.


Hitz apurtua. Deba Beheko Herri Armagileetan Frantziar Iraultzaren ondorioz gizartean, ekonomian, politikan, instituzioetan eta kulturan izandako eragina. (1793-1823) - EDTB\nHitz apurtua. Deba Beheko Herri Armagileetan Frantziar Iraultzaren ondorioz gizartean, ekonomian, politikan, instituzioetan eta kulturan izandako eragina. (1793-1823)\nJoseba Agirreazkuenagak zuzenduta, tesiak lau zutabe nagusi du iturri dokumentalei dagokienean. Lehenengo eta behin, Elgoibar eta Eibarko udal artxibategiak miatu ditut. Hemengo aurkikuntza batzuk ezinbestekoak izan dira azalpenak bilatzerakoan: 1755eko Elgoibarko Ordenantzak, 1814ko LIQUIDACIÓN deituriko dokumentua, 1821eko estadiloerroldak, etab. Bigarrena Donostiako eliz barrutiko artxibategia izan da eta bertan ezkontzak, umezurtzak, pobrezia, etab. landu ditugu. Hirugarren zutabea, "El Liberal Guipuzcoano" delako egunkaria da. Hiru Urte Iraultzaileetan astean birritan eta hutsunerik gabe zortzi orriko egunkaria argitaratzen dute gipuzkoar liberalek. Laugarren zutabea den garaiko bertsolaritzaren ikerketak lanean nauka oraindik. 1823ko udaberrian liberalen kontrako zaletasuna adierazten duten markinar, xemeintar eta etxebarritarrek ekintza politikoa burutzen dute San Martin baselizan, Elgoibar eta Markinako mugan. Bertso sorta luze hau El Liberal Guipuzcoano egunkariaren antitesia izan daiteke, ideologia eta ikuspuntu aldetik.\nFrantziako Iraultzak Europa astindu zuen hala ideologikoki, proposamen berriak gizarteratu zituelako, nola egituretan Iraultzak sortarazten zituen gudek eta gatazkek praxi berriak sortzen zituztelako tokian tokiko. Tesi honetan Gipuzkoako mendebaldean kokatzen diren Herri Armagileak, Eibar, Elgoibar, Mendaro eta Soraluze ikertu ditugu. 1793-1823. urte artean, Deba eta Ego ibai ertzetan kokatutako herri hauek, modernitate-iraultzek eragindako guda-bortizkeriari aurre egiten diote Erdi Arotik garatutako egituren bidez: Ordenantzak, Foruak, Usadioa, etab.\n1794, 1808 eta 1822ko gudek, XVIII. mendean zehar Gipuzkoako Herri Armagileek izandako garapen ekonomikoari, sozialari, instituzionalari, kulturalari, etab., beste norabidea ezartzen diete, herri hauetako bizitzan ideologia eta planteamendu berriak txertatzen dituztelako. Prozesu honen lehendabiziko emaitza da gizartearen militarizazioa. 1797an Elgoibarko herrian bi aguazilez mantentzen da publiko ordena, 1822an, berriz, 40 kanpotar soldadu profesional, 18 herriko bolondres, beste 19 baserritar laguntzaile eta 116 milizianok guda bizia borrokatzen dute euren auzokideen kontra baserri, auzune eta hiri aldean.\nEkonomiari dagokionean, XVIII. mendeko krisi nekazariari, gudek zekartzaten ezbeharrak gehitu behar dizkiogu. Industriagintzaren egoera ez da hobe. Gudek sortutako merkatu suntsipenagatik produkzioa motelzen da pobre kopurua ugalduz: 600 familias que sin dificultad alguna trabajarían mensualmente 3 mil fusiles, se ven ya tan arruinadas que se miran reducidas las más a buscar su jornal en paises lejanos1.\nGuda garaian biztanleri gehienak udalei dirua eta hornidurak ematen dizkie, uneko udaletxeek kudeatzen duten eskakizun militarrei aurre egiteko. Adibidez, 1814an Elgoibarko udalaren guda zorrak 4 aldiz biderkatzen du herriko urte beteko nekazal ekoizpena. Izan ere, krisi ekonomikoak eta gudek isla zuzena dute bertako udal kutxetan, baita Probintzia eta estatuko diru kontuetan ere.\nUdaletxeek, goi mailako erakundeek (Batzar Orokorrak, Erregeak, Espainiako Gorteak) onartuta, auzokideei eskatutako zorraren baldintzak aldatzen dituzte. Hain zuzen ere, 1808ko guda ostean, pertsona batek lurretan kobratu behar zuen zorra eskuratzeko, udaletxeari prezio orokorraren bosten bat ordaindu behar zion dirutan. Erabaki honek oso eragin ezezkorra dauka guda ostean deskapitalizatuta dagoen biztanlerian. Elgoibarko lur jabetasunaren bilakaerak primeran azaltzen digu egoera: 1814an, 434 familiak eta erakundek lur zati baten jabetza teorikoa dute, 1818an 97 benetako jabe baino ez dago.\n1808ko guda bukatutakoan presio fiskala mantentzen da, udaletxeak zerga horiek kobratzeko arduradunak direlarik. Presio nagusia nekazariek eta kontsumitzaileek jasotzen zuten, zergak eran zaharrean antolatuta baitzeuden. Egoera honetan, herri hauetako udaletxe zaharrek ohiko egitura soziala, zeinen euskarri nagusietarikoak lur-nekazaritzaren gainean ezarritako millareak baitziren, galtzen dute. Beraz, udaletxeak menderatzen dituzten lur jabe nagusiek elkarte berriak hitzartu behar dituzte udaletxeetako boterea mantendu ahal izateko. Hain zuzen ere, Herri Armagileetan armagileak izango dira giza talde horretako partaideak.\nGiza talde honek, ordurarte pentsaezinak diren ideia berriak ezartzen ditu gizartean: demokrazia, justiziaren berdintasuna, anarkia, gizabanakoaren eskubideak, heziketa denontzat, emakumezkoaren giza banakotasuna, etab. Dena den, militarizazio garai hauetan areagotutako krisi ekonomikoan desitxuratzen dira hitz (eskubide) hauek. Errealitatean, mehatxuak, torturak, hiletak, lapurketak, bahiketak, etab. jabetu ziren herri hauetaz. Bai erakunde liberalek, bai Lege Zaharreko erakundeek tokian tokiko egituraketa menperatu nahi zuten estatu zentralizatuaren inguruan. Izan ere, erakunde horiek berdin tratatuko dituzte tokian tokiko libertateak zein tokian tokiko abusuak.\n1. 1821eko otsailaren 2an El Liberal Guipuzcoano delako egunkarian argitaratutako artikulu luze batean non Soraluzeko Erret Armategiaren egoera eta aurreproiektuak azaltzen baitira\nHistory > General history > Historia comparada


Wikiloc | Bera - Posta - Ibardin - Usategieta - Landagaineta - Sara - Lizuniaga - Idoia - Suspelttiki - Bera Ibilbidea Bera, Navarra (España)- GPS track\nmountain bike (mountain bike Ibilbide onenak Espainia tik → Nafarroa → Bera )\nBera - Posta - Ibardin - Usategieta - Landagaineta - Sara - Lizuniaga - Idoia - Suspelttiki - Bera\n402 105 630\n(20100331) Circular Bera-Ibardin-Manddale-Bera (senderismo)\nGR11 Etapa2:Bera-Elizondo (senderismo)\nGR-11 (Navarra - Guipuzcoa) Etapa-46 (Etapa-1 de la FNM) Vera de Bidasoa - Irun (Cabo Higuer) (2017) (senderismo)\nBera - Subizia - Larrun Txiki - Larhun - Bera (senderismo)\nnonbait Eskubide guztiak erreserbatuta\nIkusita 936 aldiz, jaitsita 6 aldiz\nNondik gertu: Bera, Navarra (España)\nIbilbide benetan ederra, Beran hasi eta amaituz.\nHasiera, Herriko Etxeko Plaza berritik maldan gora doan bide a hartuz egiten da. Malda ederrak dira, porlan itsaskorrezkoak. Ondoren, lurrezko pista on bat hartzen da, harri labainkor eta hautsia duena, GRko bidetik. Borda bat pasata, Postan gaude. Han GRa segitzen da Ibardinera baina eskuinera Erreteneko Borda ondotik doan bidetik. Eltzaurdiko auzoan gaude, eta Ibardingo lepoa pasata, errepidean behera ezkerrera hartzen dugu berehala, Gartzin ezkerrean utziz, berau inguratu eta Usategietara joateko (Iturria dago).\nUsategietatik Larhunera doan bidea hartzen da, Landagainetaraino, eta han lehen malda igo eta berehala eskuinera irtetzen den bidea hartu behar da. Bertatik bidegurutze pare bat daude baina bide argiena jarraitzen dugu, ezkerrera "Lizuniaga" markatzen duen kartela ikusi arte. Harri solte dexente dagoen malda batzuk jaitsi eta Kondendiagako lepoan agertzen gara. Hango etxola atzean utzi eta ezkerrera doan bidea hartzen dugu, zuzen Lizuniagara jaitsi beharrean. Bide hau, Sararaino doa eta benetan ederra da. Puntu pare baten nahiko teknikoa den arren, gehiena bizikletan igota egin daiteke eta merezi du paisaiaz gozatzea.\nArostegia bordara ateratzen garenean, errepidea zapalduko dugu, Sara aldera joz. Han, Lehenbizkai auzotik Kanpin aldera joko dugu, handik eskuinera jaisten den errepidea hartzeko. Errepide honetatik segituko dugu, berriz ere aurrerago eskuinera hartuz, pista bihurtzen den arte. Behin pista denean, berehala bide estuago eta zailagoan bihurtzen da, eta bertako oihan ederretatik Lizuniagako errepidera jaisten gara. Mahai-harria eta losa pare bat ikusita, errepidean gora jarraituko dugu, aduana pasa eta Lizuniagako gainean ezkerrera hartzeko. Handik, bide argiena segitzen dugu beti, bidegurutze baten eskuinera hartzen dugun arte. Berehala Idoian gaude, eta Larretagaina ezkerretik hartuz (gure eskuinean Suspelttikirarte) pista on batetik jarraitzen da.\nAzkenik, eskuinera bidexka bat hartu eta igoera ttiki batzun ondotik jaitsiera eder bat egiten da oihanetik, Suspelttikiraino. Han herrira jaitsi daiteke zuzenan parkingera edo eskuinera abiatu auzotik buelta bat eman eta futbol zelaira jaisteko.\nErrepide zati batzuk egon arren, benetan merezi du.\nIhidoia - Idoia\nKondendiaga - Gondiaga\nHerriko etxeko plaza - Eliza\nIbardingo lepoa - Eltzaurdia auzoa\nIbilbide hau nonbait(r)ekin egin nuen\nEsan nonbait(e)ri ibilbide honetan bidelagun bezala gehitzeko


Dieta orekatu batek hiesaren birusaren progresioa atzeratu dezake, medikuen arabera | Consumer\nDieta orekatu batek hiesaren birusaren progresioa atzeratu dezake, medikuen arabera\nOMEk eta FAOk eskuliburu bat argitaratu dute seropositiboen elikadura hobetzeko\nHiesa duten gaixo askok ahaztu egiten dute, botikez gain, gaixotasunaren aurrerapena geldiarazteko funtsezkoa dela elikadura ona izatea. Hain zuzen, medikuek diote dieta orekatu batek birusaren progresioa atzeratzeko balio dezakeela.\nHorren aurrean, Osasunaren Mundu Erakundeak (OME) eta NBEren Elikadura eta Nekazaritzarako Erakundeak (FAO) eskuliburu bat argitaratu dute, elikadurari buruzko aholkuekin, munduan diren 42 milioi seropositiborentzat.\nGida hau zaintzaileentzat, osasun-profesionalentzat eta GKE espezializatuentzat ere bada, eta pisu-galera eta elikagaien kontsumoa kontrolatzeko moduak azaltzen ditu. Gainera, sukaldeko errezeta errazak ematen ditu immunitate-sistema indartzeko eta elikagaiak prestatzen diren bitartean higiene egokia bermatzeko.\nAholku hauek garatze-bidean dauden herrialdeetako GIBak kaltetutakoei zuzentzen zaizkie bereziki; izan ere, osasun-zaintza gutxi dute eta zaila da elikadura egokia izatea. Gainera, gaixoen %95 herrialde horietan bizi da.\nHala, Zambian, adibidez, hies-indize altua eta elikadura-gabeziak milaka komunitate suntsitzen ari dira. Nazio Batuek ohartarazi dute herrialde horietan, beren beharrei ezin dietenez aurre egin, handitu egiten dela emakume eta haurrak ustiategian erortzeko arriskua, eta, beraz, baita hiesa kutsatzeko arriskua ere.\nOMEk eta FAOk argi dute janariak ez duela kutsadura edo heriotza gehiago eragozten, baina gaixoen bizi-kalitatea hobetzen laguntzen du. Alde horretatik, eskuliburuak aholku errazak ematen ditu, hala nola, belarrak eta espeziak irenstea gosea zabaltzeko eta digestioa hobetzeko, edo kanela-infusioak prestatzea hotzeriak geldiarazteko.\nJateko gogorik eza, nekea edo ahoko lehortasuna arintzeko, zopak, tea, fruta- eta barazki-erregosia edo garapen-bidean dauden herrialdeetako landa-eremuetako produktuekin egindako prestakinak ere erabil daitezke, hala nola papaia, baobaba eta guaiaba.\nbirus Dieta hies


Latzen - Wikipedia, entziklopedia askea.\nAhotsa, Kitarrak, Baxua, Bateria.\n1993 - 1999, 2008\nIker Martinez de Zuazo (Marti)\nJoxe Mari Azpitarte\n2007an, taldearen banatzetik zortzi urte igarotakoan, taldea berriro elkartu zen "Infernuko Ateetan Tour" izeneko agur-bira egiteko.\nHeriotzari Deika (maketa) - 1995\n1.Gu Ez Gara\nKontzientzia ala infernua - 1996\n1.Kontzientzia Ala Infernua(intro)\n3.Ze Ingo Xu?\n6.Laztana (Balada Mitikoa)\n7.Mezua Hil Aurretik\nArdi Larruz - 1998\n3.Aukera Baten Bila\n7.Iritsiko Da Eguna (Balada)\nHeriotzari deika - 2007\nHellmuga - 2008\n4.Aukera baten bila\n10.Ze ingo xu?\n13.Zu atrapatu arte\n14.Infernuko ateetan + Gu ez gara\nEdukiaren zati bat «Latzen» artikulutik hartua da. Artikulu hark Inaxio Esnaola du egile, eta Creative Commons Aitortu-Partekatu Berdin 3.0 lizentziarekin argitaratu da Badok euskal kantagintzaren atarian.\nAzken aldaketa 15 abendua 2019(e)an, 17:53(e)tan


Javier Makazaga: "Iñurritzako belardia kanpin dendaz josita egoten zen garai hartan" - Zarautz - Zarauzkohitza.eus\nJavier Makazaga: "Iñurritzako belardia kanpin dendaz josita egoten zen garai hartan"\nAritz Mutiozabal 2018-01-30 09:00\nJavier Makazaga (Aritz Mutiozabal).\nGran Camping Zarautzeko arduradun Javier Makazaga (Zarautz, 1954) omendu zuen Zurekin ostalari elkarteak larunbat eguerdian, Sagardo Eguneko irekiera ekitaldian.\nNola jaso duzu omenaldia?\nEgia esan, zeharo ustekabean etorri da, ez bainuen inolaz ere espero. Deitu nindutenean, ea ongi hausnartu ote zuten izan zen nire lehenengo erreakzioa. Baina, ondoren, pentsatu nuen zerbaitegatik izango zela.\nGran Camping Zarautzek 1964an ireki zituen ateak, eta gaztetatik bertan izan zara.\nHala da, bai. Gurasoek eta osabak ireki zuten 1964an, eta ni hasieratik han ibiltzen nintzen, tolestatzen eta bestelako lan batzuetan. 13 urte nituenean baserritik irten ginen, eta gero ostalaritza ikasten hasi nintzen: lehenik eta behin, urtebete egin nuen Corderitorenean; gero, taberna ireki nuen; eta, ondoren, berriro kanpinera itzuli nintzen. Kanpineko arduradun bezala, 39 urte egin ditut.\nErretiroa hartu berri duzu, gainera.\nUrtarrilaren 17an hartu nuen erretiroa. Beraz, orain dela gutxi! Baina oraindik bertan jarraitzen dut, pixka bat aholkulari gisa, kudeatzaileari laguntzen. Errelebu kontratu batekin segitzen dut, baina lanak ongi eginda utzi dut nire jarduna. Gainera, bizitza guztia bertan eman eta gero, zaila da kolpera dena uztea eta ateratzea. Izan ere, gure jaiotetxea izan da... Berazadi Zahar zen gure baserria, eta gurasoek eta osabak bertako lurzoruetan erabaki zuten kanpina sortzea.\nEta nola sortu zitzaien kanpin bat eraikitzeko ideia?\nEz dakit ziur! Osabaren bitartez izango zen... Beste izeba bat ere izan genuen, urte luzez Guinean bizitzen aritu zena, eta haren bitartez ere izango zela uste dut.\nNola gogoratzen dituzu kanpina sortu berritako garai haiek?\nGarai hartan bazegoen turismoa Zarautzen. Iñurritzako belardia eta kanpinerantz doan bideko zelaia kanpin dendaz beteta egoten zen udan; guztiak atzerritarrak ziren; frantsesak, ingelesak... Orduan, erabaki zen gure lurzoruak egokitzea akanpaleku bihurtzeko, eta ireki genuen egunetik bertatik horiek denak gora igo ziren.\nNolakoak izan ziren lehenbiziko urte haiek?\nHasieran urte gogorrak izan ziren. Baina ez zen ohitura faltagatik, baizik eta garaiko albistegiek informazio okerra zabaltzen zutelako maiz. Adibidez, kanpina beteta geneukala, Frantziako irratiek hemen kolera zegoela eta halakoak esaten zituzten, eta turistak berehala egiten ziguten ospa. Ez dakit zergatik izaten zen, baina oso gogoan dut bete eta bat-batean hustu egiten zela.\nGran Camping Zarautz familia giroko kanpina dela esan al daiteke?\nHala da, bai. Nik duela 39 urte bertako ardura hartu nuenean, jada urte osoan irekitzen hasi ginen. Ordura arte hiru hilabetez bakarrik edukitzen genuen zabalik, uda sasoian soilik. Sartu ginenean leporaino izan zen, eta aldaketa hori eman genuen. Pixkanaka-pixkanaka martxa ona hartu zuen, eta oso ongi aritu gara lanean.\nBezeroek zer estimatzen dute gehien zuen kanpinetik?\nDena! Paraje eder batean dago kokatuta: Zarauzko gain hori kristorena da. Guretzako sekulakoa bada, pentsa turistentzat! Gu Karibera joaten garenean itzela iruditzen zaigun bezala, haientzat hau paradisu bat da. Kokalekua, behintzat, asko estimatzen dute. Jende bat eguzki bila joaten da, baina gaur egun denetarik dago, eta azken urtetan aldaketa handia atzeman dugu alde horretatik.\nIrudietan: Giro ederra sortu da Sagardo Egunean\nZarauzko Hitza 2018 urt 27 Zarautz\nIrudietan: Javier Makazagari omenaldia Sagardo Egunean\n"Oso pozik sentitzen naiz, eta hemen duzue zarauztar bat nahi duzuenerako"\nGran Camping Zarautzeko arduradun Javier Makazaga omendu du Zurekin ostalari elkarteak gaur eguerdian, Musika Plazan egin den Sagardo Egunean.


5. edukiontzia heltzear - Altsasu - Guaixe.eus\n5. edukiontzia heltzear\nGuaixe 2018-01-11 09:53\nEdukiontzi marroiaren ezarpenaz informatzeko Sakanako Mankomunitateak antolatutako batzarren berri ematen zuen karteltxoa.\nIzena eman dutenei materia organikoa egoki banatzeko kit-ak banatuko zaizkie. 5. edukiontziari buruzko informazioa nahi dutenek Iortiatik pasa daitezke gaur eta astelehean, 10:00etatik 14:00etara eta 16:30etik 19:30era\nSakanako Mankomunitateko Hondakinen Zerbitzuko hezitzaileen deia jaso dute aste honetan Altsasuko 292 etxetan. Guztiak ere sortzen dituzten hondakin organikoak bosgarren edukiontziaren bidez kudeatzeko izena eman dute eta deia horretarako materiala jasotzera joateko izan da. Iortia kultur gunean da hitzordua.\nBosgarren edukiontzia erabiltzeko izena eman dutenek materia organikoa egoki banatzeko sorta bat jasoko du: 10 litrotako kubo aireztatua (hainbat ikerketen arabera, usaina ekiditeko hoberena), poltsa konpostagarriak, edukiontzia irekitzeko giltza eta hondakinak ongi sailkatzeko gida berria.\nBai gaur bai astelehenean Hondakin Zerbitzuko hezitzaileak edukiontzi marroiaren inguruko zalantzak edozein altsasuarrei argituko diote.


Hormak zurez apaintzea | Consumer\nHormak zurez apaintzea\nEstaldurak, zokaloak eta errautsak tratatzeko kontuan hartu behar dira zuraren espeziea eta estaltzen duen produktuaren erantzuna.\nEgurra hormen dekorazioaren parte izan daiteke, errauts, apaingarri eta bestelako estalduren bidez. Aplikazio horietarako zura bada, garrantzitsua da haren ezaugarri guztiak kontuan hartzea, etorkizunean zer portaera izango duen jakiteko, tenperaturaren eta hezetasunaren arabera, besteak beste. Artikulu honek zura paretak apaintzeko nola erabiltzen den deskribatzen du eta zurik egokiena eta babes-tratamenduak aukeratzeko zenbait gako ematen ditu, hala nola pintura, lasureak edo berniza.\nEgurra hormetan ere\nHormetan porositate txikiagoko espezieetako zurak dira egokienak, produktu gutxiago xurgatzen dutelako\nEtxeko zurarentzat ohikoenak lurzorua eta sabaia dira. Hala ere, paretak estaltzeko edo material horrekin egindako errauts eta zokaloekin apaintzeko ere erabil daiteke. Kasu horietan guztietan, zurak tratamendu eta akabera desberdinak onartzen ditu kalitatea eta originaltasuna lortzeko.\nZuraren akabera produktua aukeratzearen araberakoa da. Horregatik, gustuak ez ezik, produktu horren portaera eta mantentze- edo berritze-lanak egiteko erraztasuna ere kontuan hartu behar dira.\nZurik egokiena aukeratzea\nZur mota bakoitzak ezaugarri bereziak ditu. Bata bestetik bereizten dira, kanpoko itxura, porositatea, hezetasun-maila edo uzkurdura-koefizientea kontuan hartuta. Faktore horiek garrantzitsuak dira, bernizaren edo horiek babesteko erabiltzen den beste produktu baten eragina eta eraginkortasuna alda baitezakete.\nKoloreak eta zainek apaingarriak ematen dituzte, eta hori garrantzitsua da estaldurak aplikatzeko unean. Materialaren porositatea -zenbat eta porotsuagoa izan, orduan eta produktu gehiago xurgatuko du- eta hezetasuna ere ez dira altu behar: barruan, %7 eta %11 artean izatea gomendatzen da.\nAzkenik, zuraren mugimenduak aldatu egiten dira, eta horrek babesten duen berniza edo pintura pitzatu dezake. Saihestu egin behar da produktua tiranteegia izatea; izan ere, hori gertatzen bada, litekeena da mugitzean egurra handitzea.\nZura aukeratu ondoren, hura babesteko zer produktu erabiliko den erabaki behar da. Oinarrizko aukerak hiru dira: pinturak, bernizak eta lasureak.\nPinturen abantaila nagusia, koloreaz gain, erretxinak dituzte malgutasuna lortzeko eta zura mugitzen denean mugitzeko. 10 urte inguru irauten dute.\nBernizek, aldiz, ezin dituzte egurraren mugimenduak jarraitu. Hori dela eta, maiz hausten dira eta sarri berritu behar izaten dira: urtero, kalitate apalenekoak, edo hiru urtetik gorakoak.\nLasureek -poro irekiko bernizak ere baderitzoz- hiru eta sei urte bitartean irauten dute, zuraren mugimenduei aurre egiten diete eta mantentzeko errazenak diren produktuak dira. Nahikoa da aurreko geruzaren gainean lixatze leun bat egitea, edozein akats konpontzeko, baina, oro har, beste lasur esku bat jar dakioke aurrekoari.\ndekorazio frisos-eu madera-eu paredes-eu tratamendu


Bizkaiera.biz: Zer esanGO, NORK ZER emonGO, ZER jazoAN be\n“NonDIKOa dakazu zeure em...\nARTE-BITARTEAN, ARTEAN et...\nOraintsuan erabili genduan gaurkoaz zerikusi estua daukan gaia “Ez dozu zer ipini dudarik” idatzian (2016-12-23) Bizkaieraren Ataria webgune honetan. Haren osagarri edo hornigarri izan gura leuke gaurkoak.\nGaldetzaile batez (zer, nork, zelan…) eta aditz partizipioaz horniduriko perpausak, baina aditz laguntzaile bakoak; azaleko egituran behintzat, adizki jokaturik ez daben itaun perpausak; mendeko itaun perpausak, zehatzago esateko.\nJo daigun hurrengo esaldia dinogula: “Ez daukie zer ikusi zuk dinozunak eta nik dinodanak”. Zehar galdera egiturea osotzen dau berez zer ikusi horrek, baina soil-soilean darabilgu aditz partizpioa hemen, ez mugatzailerik, ez beste atzizki-markarik atzean dauela. Jirabira bat eginez, beste era batera be entzun edo irakurri daiteke mezu bera: “Ez daukie ezer ikustekorik”. Beharbada, ez lehenengoa baizen egokia.\nKonbinaketa diferenteak asmatu leitekez egitura honentzat: “Ez dauka nora joan”. “Ondo jakin dau nogaz ezkondu”. “Gatxa da asmatzen zelan konpondu”. Honeetan kasuotan aditz laguntzailerik ez da onartzen, adierazo nahi dana adierazoteko haren preminarik ez dagoalako. “Ez dakit nora joan” dinodanean, “neu joan” da azpian datzana, hau da, “ez dakit” aditzaren subjetu berbera. Alperrikoa litzateke joango nazan osoagotzea, hau da, -ko gertakizuna eta naz laguntzailea eranstea. Horren beharrik ez dago testuinguruan hori ulertzeko. Beste batzukaitik esan gurako bagendu bai: “Ez dakit nora joango diran”. Baina “Ez dakit zer pentsau be” esaldian, neu naz ez dakidana eta neu naz zeozer pentsau guran nabilena. Subjektu berbera jagoke aditz biei.\nAditz laguntzailea agertu edo ez agertu, ez da beti izaten hain zehatza eta hain garbia,dana dala. Laguntzaile barik osoturiko esaldi bi ekarri daiguzan hona. J.A. Mogelen alegi edo Ipuin diralakoetatik jasoa da lehenengoa: “Ez ekarren ez batak ez besteak nok testigantzea emon”. J.M. Zabalarena, hurrengoa: “Ez balego non entzun, ez legoke nok esan. Inok ez daroa saldutera bere zaldia edo beia, nok erosi ez dagoan lekura”.\nBeste batzuetan, halabaina, aditz laguntzaile aoristoaz, subjuntiboaz, hornidurik agiri da aditza. Mogelengandik jasoak dira hurrengo adibide biok. Bata: “Eztago nok buruan sartu daioen.” Bigarrena: “Ez dago nok egin daian penitentziarik”. J.M. Zabalarena da hurrengoa: “Baia ez dago nok au askori burutan sartu dagion”. (165)\nZehar galdera perpausak diran ezkero goian aitaturiko guztiak, galde-hitz bi batera suertetea be jazo leiteke, bakotxak funtzino banangoa dauela. Halan: “Ez dauka nori zer eskaini”. “Dudan dago zenbat nori emon”. “Zelan jakin geinke nor zergaitik saritu?”. Mogelen adibide bat gehituko dogu: “Bata ta bestea ebilzan, nork nori sartu mausa edo tranpea” (Ipuinetarik).\nAditz partizipioa -ko gertakizun atzizkiaz markaturik agiri daneko kasua be ugaria dogu euskeraz, mendeko aditzaren gerokotasun aspektuari adierazkortasun berezia eransten deutsan egiturea, hatan be.\nOndoko adibideok erakutsiko deuskuez egitura honen zertzeladak. “Hemen gagoz noiz urtengo”: geuk noiz urten, adierazo gura da. “Begira gagoz zer jazoko, edo nor etorriko”. Aditz nagusiaren subjektua eta mendeko bienak diferenteak izanagaitik, aditz laguntzaile beharrizanik ez dago hor. “Hor dabil gixajoa, non jausiko”. “Kili-kolo dabil, behea noiz joko”. “Pentsau eta pentsau nabil, arazoa zelan konponduko”. Esaldi honeetan guztiotan azpian datzan aditz laguntzailea (batzuetan ete hitz modalaz osotu leitekena) isilpean gelditzen da. Eta aditzaren inguruko elipsi prozesu horri esker, labur eta adierazkortasun handiz egiten dogu adierazpena.\nGalde-hitz bigaz be bardin eregi daiteke geroko partizipiodun mende-egitura. Adibide bi: “Hor ikusi dot eskean, nork zer emongo”. “Basorik baso ebilen bide-lapurren antzean, nori zer ohostuko”.\nGalde-hitzez horniduriko partizipio perpauson azken puntu modura, deklinazinoko funtzino-markaz lagunduriko bat edo beste aitatuko ditugu.\nMugatzaile soilaz, -a atzizkiaz eregia da hurrengoa: “Zer pentsaua” edo “Zer pentsau handia emoten deusku horren jokabide badaezpadakoak”.\nInesiboko -an atzizkiaz egituratua da ondokoa: “Zer jazoan be neurriak hartu beharra dago, etorkizuna segurtatzeko”.\nBeste funtzino-marka batzuekaz be bardin eregi geinkez eredu honetako esaldiak, baina gaurkoz begoz hor gainerako funtzino-atzizkiok, hurrengo baten bakotxak zer emongo.


EGOk "Scheherezade"eta "West Side Storyren dantza sinfonikoak"interpretatuko ditu. Deia, Noticias de Bizkaia\n20 urte betetzen ditu eta\nEGOk "Scheherezade" eta "West Side Storyren dantza sinfonikoak" interpretatuko ditu\nLehen emenaldia uztailaren 18an izango da, Hondarribiko Itsas Etxea auditoriumean\nEP - 2017(e)ko uztailaren 8a, larunbata - 17:29etan eguneratua\nEGOk "Scheherezade"eta "West Side Storyren dantza sinfonikoak"interpretatuko ditu. (Euskal Herriko Gazte Orkestra)\nEuskal Herriko Gazte Orkestrak (EGO) N. R. Korsakoven "Scheherezade" eta Leonard Bernsteinen "West Side Storyren dantza sinfonikoak" interpretatuko ditu aurtengo udako denboraldian. EGOk 20 urte betetzen ditu aurten.\nGASTEIZ. Beti bezala, orkestra gazteko musikariek topaketa egingo dute Eibarreko hezkuntza gunean kontzertuak prestatzeko, Catalin Bucataru (biolina), Irene Etxebeste (biolina), Paul Cortese (biola), Misael Lacasta (biolontxeloa), Gabriel Leon (kontrabaxua), Herve Michaud (haizea, zura), Alberto Urretxo (haizea, metala) eta Jorge Pacheco (perkusioa) irakasleekin.\nEuskadiko Orkestra Sinfonikoko, Bilboko Orkestra Sinfonikoko eta Musikeneko irakasleek errepertorio sinfoniko hori prestatuko dute 86 musikarirekin, Juan Jose Ocon EGOren zuzendari artistikoaren aginduetara.\nLehen emenaldia uztailaren 18an izango da, Hondarribiko Itsas Etxea auditoriumean.\nBiharamunean, hilaren 19an, Donostiako Victoria Eugenia antzokian izango da hitzordua, 20an Bilboko Euskalduna jauregian eta 21ean Gasteizko Principal antzokian. Emanaldi guztiak 20:00etan hasiko dira.\nEkitaldian adierazi dute 20 urte direla EGO sortu zela. 20 urteotan ganbera musikako eta musika sinfonikoko 150 kontzertu baino gehiago eman ditu. Atzerriko sei herrialdetan ere aritu da, nazioarteko birak egitean, eta 120.000 entzule baino gehiago izan ditu. Guztira, 1.000 musikari gazteren parte hartzea izan du 20 urteotan.


Martxan dugu Argazki Astea eta ekintza honen barruan 3 erakusketa jarri ditu martxan. Lehen biak Pepe Gil argazkilariaren artxiboko irudiekin osaturiko erakusketak ditugu, bat Foru Ibilbideko aretoan eta bestea Sanagustin Kulturgunean. Irudi hauetan Azpeitiko jendea eta batipat herriak urte hauetan egin duen aldaketa nabaria ikusi ahal izango da.\nHirugarren erakusketa, herriko hainbat saltokietan banatuta dago. Saltoki hauetan 2017 urtean elkarteko hainbat kidek "Berinterpretazio" gaia kontuan izanik eginiko hainbat lan edo argazki ikusi ahal izango dira.\nHemendik gure eskerrak eman nahi dizkiogu argazki hauek beraien saltokietan erakusteko baimena eman diguten guztiei.\nBustizuriko Errebal kalean: Nerea eskulanak, Villegas arraindegia eta Zabala harategia. Plaza nagusian Frida arropa denda. Enparan kalean Ederti dekorazio denda. Elizkalen Lopene harategia. Erdikalen Agirre opari denda, Biur arropa denda, Josu optika, Azurmendi arropa denda eta eta Jostaldi kirol dendan.


Lehentasuna | Politika | Berria\nEspainiako Gorteetarako hauteskundeak. BOZ GORA\nEspainiako Erresumako lurralde politikaz —erran nahi baita, lurralde auziaz— PSOEk lehen ere ez zeukan sinesgarritasunik —badirudi Loiolakoa ameskeria izan zitekeela—, baina aurreko astean gertatu zena esperpentikoa izan zen: boz kanpaina hasi bezperan, PSOEren gobernu programan ez zetorren ezer berak 2017an onartutako estatuaren nazio aniztasunaz, eta ez zetorren deus berak 2013an konstituzioaren erreforma federalaren proposamenaz ebatzitakoaz; PSC kexatu egin zitzaion, eta Pedro Sanchezek azkenean sartu ditu bi asmo horiek, esanez kanpaina bezperako dokumentua zirriborro bat zela. Ikusten da PSOEk zer garrantzia ematen dien nazio aniztasunari eta federalismoari: estatua krisi betean dela, supituki erabaki du halako auzi garrantzitsu bat gobernu programan sartu ala ez, eta, kanpaina hastear zela, PSOEren hautagaitzan PSC bezalako egitura batek ez zekien ea nagusiak programan sartuko zituen bi asmoak.\nSanchezek Moncloan jarraitu ahal izateko euskal eta katalan diputatu subiranisten abstentzio baldintzatua edo babesa beharko balitu ere, ez dirudi PSOErekin inolako zereginik dagoenik nazio aitortzari eta eskubideei begira. «Autodeterminazioa» da Llotja de Marreko adierazpeneko aurreneko puntua; hor datza subiranisten ipar edo hodeiertz nazional eta politiko askea, baina, gaur-gaurkoz, katalanek eginkizun dute, 2017ko urriaren 1ean oinarrituta, proces-a berreraikitzea, eta euskaldunek, prozesu baten hasiera hezurmamitzea. Bitartean, Llotja de Marreko adierazpenean lehentasuna hirugarren puntuak luke: «Preso politikoen askatasuna eta eta erbesteratuen itzulera».Autonomia zulatu bat kudeatzeaz gain, Madrilen jokalekua, egotekotan, kartzela frontean dago. Katalanek beste bateratasun bat daukate hor ere.\nMinistro ohiak ukatu du Espainiako trantsizioaren testuinguruan gertatutako hilketak plan baten parte izan zirela, eta memoria legeen aurka agertu da.\nDirua biltzeko kanpaina bat abiatu dute 'Bi Arnas' dokumentala osatzeko\nBi Arnas torturari buruzko dokumental bat da, eta Iratxe Sorzabal euskal preso torturatua eta haren ama Maria Nieves Diaz dira protagonistak. Gutxienez 7.000 euro bildu nahi dituzte.\nEsparza berriro izanen da hautagai foru hauteskundeetan\nKontseilu Politikoko kideen %91ko babesarekin, aise irabazi dio lehia Juan Miguel Rubio beste hautagaiari, eta foru hauteskundeetan eskuinaren zerrendaburu izango da berriz ere\nEH Bai Frantziako Legebiltzarreko bozetara aurkeztuko da\nIparraldeko barruti guztietan izanen dituzte hautagaiak. Gogoeta prozesu bat abiatu dute


Espainia da eguzki-energiaren Europako lehen eta hirugarren potentzia | Consumer\nEspainia da eguzki-energiaren Europako lehen eta hirugarren potentzia\nEspainia eguzki-energiaren Europako lehen ekoizlea da, eta munduko hirugarrena, Japoniaren eta Estatu Batuen atzetik, Antonio Luque Eguzki Energiaren Institutuko katedraduna izan zen atzo, Zientzia eta Teknologiaren Museo Nazionalean egindako maratoi zientifiko batean.\nMuseo Nazionaleko eta Fundazio Nazionaleko “Enrolate con la Ciencia y la Tecnología” zikloaren barruan, eguzki-energiaren maratoi honek 100 pertsona baino gehiago erakarri zituen, eta egungo errealitatea eta modu garbi eta agortezin berri horren ikuspegiak elektrizitatea ekoizteko erabiltzea izan zuen helburu.\nEnergia hori azpimarratu zuen Luquek, “enpresaburu berriaren ataria” izango da, eta XXI. mendeko industria sortuko du, non Espainia “ez baitago atzetik, kontrakoa baizik”. Energia-iturri horren arazoa da “sakabanatua eta aprobetxatua dela, nahiz eta mende erdian petrolioaren iturri nagusietako bat izango den”.\neguzki-orube energia maratón-eu


"La luna en ti" dokumentalak emakumeen zikloez dihardu\n“La luna en ti” dokumentala\nZiklikoak garela aipatu izan dugu webgune honetako post batean baino gehiagotan. Horretaz jabetzeko dokumental interesgarri honetaz jardungo gara gaur: “La luna en ti” ikus-entzunezkoaz, alegia.\nBaliabideen atal honi hasiera emateko ikus-entzunezko hau aukeratu dugu. Hasiera baten pentsa zenezake ez duela ekintzailetzarekin loturarik, baina… ez da hala! Emakume ekintzaileetan eragin zuzena du beren zikloak ulertzeko moduak. Zuk zeure burua ezagutzen baduzu, zikloaren fase bakoitzean azaleratzen dituzun emozio, harremantze modu eta aldaketa psikiko eta fisikoez jabetzen bazara, eguneroko lanean ere aldaketa hauen baitan kudeatuko duzu zure lan egiteko eta ekiteko modua.\nMundu linean eta kapitalista honetan ziklikoa izatea ez da batere erraza. Badirudi beti pozik, indartsu eta gauzak egiteko gogoarekin egon behar garela, are gehiago gure negozioaren jabe baldin bagara. Horrela ez gaudenean errudun sentitzen gara eta geure buruak behartzen ditugu une horretan egin ezin dituen gauzak/ekintzak/jarrerak izatera… geure buruak kaltetuz. Hori dela eta, gure zikloak ezagutuz gero, ekiteko prozesuan ere geure buruak errespetatuz lana egingo dugu eta ez gara autosaboteatuko.\nHori dela eta, geure buruak zaintzearen garrantziaz jabetuta, dokumental honekin ekitea egokia dela iruditu zaigu.\nDiana Fabiánová zuzendariak 2009an osatutako 75 minutuko dokumentala da hau. Emakume askok bezala, Fabiánovák ere hileko oso mingarriak izan zituen azken urtetan. Hilero bere buruari egiten zion galdera zabaltzen du oraingoan: “zergatik hainbeste min osasuntsu banago?”. Hasiera batean kuriositate hutsa izan zena, gerora bidaia interesgarri batean bilakatu zen. “La luna en ti” hilekoaren tabua azaleratzen duen dokumental argia da, hilekoa izateak herrialde desberdinetan duen esanahi eta izan ditzaken mugez jarduten du, besteak beste.\nGuztiz gomendagarria da berau ikusteko tartea hartzea. Hasiera batean motel xamarra izan daiteke halakoak ikustera ohituta egon ezean, baina, behin dokumentalean murgilduta bidaia zoragarria berarekin batera egitea plazerra da.\n“La luna en ti“ online ikusteko aukera duzu hemendik.\nEkion 2018-01-16 2018-04-09 Baliabideak\n← Ideien sormena: inspirazioa eta teknikak\nEider Sánchez eta Maider Alberich: Naru Intelligence →


Nampcel - Wikipedia, entziklopedia askea.\n49° 29′ 08″ N, 3° 05′ 56″ E / 49.4856°N,3.0989°E / 49.4856; 3.0989Koordenatuak: 49° 29′ 08″ N, 3° 05′ 56″ E / 49.4856°N,3.0989°E / 49.4856; 3.0989\nAudignicourt, Blérancourt, Camelin, Autrêches, Caisnes, Carlepont, Cuts eta Moulin-sous-Touvent\n151 (%47.6) 166 (%52.4)\nNampcel Frantziako udalerria da, Oise departamenduan dagoena, Hauts-de-France eskualdean. 2013an 258 biztanle zituen.\n2007an Nampcel udalerrian erroldatutako biztanleak 258 ziren. Familiak 87 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 35 seme-alabarik gabeko familiak ziren, 32 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 103 etxebizitza zeuden, 90 familiaren etxebizitza nagusia ziren, 5 bigarren erresidentzia ziren eta 9 hutsik zeuden. 102 etxeak ziren eta 1apartamentu bat zen. 90 etxebizitza nagusietatik 76 bere jabearen bizilekua ziren, 13 alokairuan okupaturik zeuden eta 1 doan lagata zegoen; 3 etxek bi gela zituzten, 17 etxek hiru zituzten, 30 etxek lau zituzten eta 40 etxek bost zituzten. 74 etxek euren parking plaza propioa zuten azpian. 43 etxetan ibilgailu bat zegoen eta 38 etxetan bat baino gehiago zituzten.\nNampcel udalerriko biztanleria-piramidea 2009an .\n2007an lan egiteko adina zuten pertsonak 148 ziren, horien artean 99 aktiboak ziren eta 49 inaktiboak ziren. 99 pertsona aktiboetatik 89 lanean zeuden (50 gizon eta 39 emakume) eta 10 langabezian zeuden (5 gizon eta 5 emakume). 49 pertsona inaktiboetatik 16 erretiraturik zeuden, 12 ikasten zeuden eta 21 "bestelako inaktibo" gisa sailkaturik zeuden.\n2009an Nampcel udalerrian 94 unitate fiskal zeuden, 238 pertsonek osaturik. Pertsona bakoitzeko diru-sarrera fiskalaren mediana urteko 19.152 euro zen.\n2007an zeuden 7 komertzioetatik, 1 erauzte enpresa zen, 1 eraikuntza enpresa zen, 2 finantziazio enpresak ziren, 2 zerbitzu enpresak ziren eta 1 administrazio publikoko enpresa zen.\n2000. urtean Nampcel udalerrian 9 nekazaritza-ustiategi zeuden, 1.305 hektarea erabiltzen.\nAudignicourt (2,8 km)\nMoulin-sous-Touvent (3,8 km)\nCaisnes (4,4 km)\nVassens (4,7 km)\nCuts (5,0 km)\nAutrêches (5,1 km)\nCamelin (5,1 km)\nBNF: 15267681m (data)\nOrriaren azken aldaketa: 10 azaroa 2020, 09:21.


Elgoibar, "Europako Kirolaren Herri" izango da 2019an - Elgoibarko Udala\nElgoibar Kirolaren Europako Herri izendatu du Kirolaren Hiriburu eta Hirien Elkarteen Federazioak (ACES Europa). Horrela jakinarazi du Federazioak Gian Francesco Lupattelli ACES Europako presidenteak Elgoibarko Udalari bidalitako gutun batenbitartez. Joan den irailaren amaieran aurkeztutako proiektuaren ontasunengatik zorionak ere emandizkio gutun horretan.\nZorionak sariagatik, zure udalerria benetan guztiontzako kirolaren adibide baita, osasun, integrazio,heziketa eta errespetuzko tresna gisa. ACES Europan partekatzen ditugun balioak dira. Zorionak baita udalerriak dituen antolakuntzarako ahalmenagatik eta kirol azpiegitura eta jarduerengatik adierazi du Lupatellik idatzian.\nAne Beitia alkateak datorren abenduaren 4an Bruselan Europar Parlamentuan ospatuko den ACES Europako sarien galan jasoko du bandera datorren urteko Kirolaren Europako Herri gisa.\nElgoibarko Udalak, nola ez, balorazio oso positiboa egin du eta pozik agertu da izendapen garrantzitsu hau erdiesteagatik. Joan den asteazkenean, azaroak 7, udal arduradunek, herriko kirol elkarteekin etaHerri Eskolako eta Elgoibar Ikastolako Eskola Kiroleko koordinatzaileekin bilera bat izan zuten hautagaitza dela eta. Ane Beitia alkateak berriz ere eragile, talde eta elkarte hauek horrenbeste urtetan zehar egindako esfortzu eta lanaren garrantzia nabarmendu nahi izan du "Beraiek gabe, izendapen hau ez litzateke posible izango".\nIrailaren amaieran, ACES Europako ebaluazio batzordeak Elgoibar bisitatu zuen herriko kirol instalazio eta azpiegiturak ikusteko eta "Europako Kirol Herri" izateko beharrezkoak diren baldintzak betetzen zituen edo ez frogatzeko. Delegazio honek hautagaitzaren balorazio oso baikorra egin zuen, eta udalerriak, ACES Europak eskatzen dituen irizpide guztiak betetzen dituela eta kirol planifikazio egituratua daukala adierazi zuten, maila guztietan gainera, eskola kirolean, udal jardueretan, etab.\nGaraikur hau Kirolaren Europako Hiriburua Elkarteak ematen du urtero. Horren bidez, kirolaren balio unibertsalak udalerrietan sustatzea du helburu eta aintzatespen honek kirola sustatzearen aldeko konpromisoa eta kirol eskaintza nahiz kalitatezko instalakuntzak bultzatzeko inbertsioetan egindako ahalegina nabarmentzen du. Honez gain, azpiegitura berriak sortzeko aukera ematen duen administrazio desberdinen arteko lankidetza ere goraipatzen du, baita kirolaren sustapenean eta praktikan inplikatuta dauden eragile publiko zein pribatu guztien lana.\n"Europak Kirol Herri" izendatzeak, nazioarte mailako erreputazioari bultzada baliotsua ematea suposatzen du, Elgoibar mundu mailako kirol-sektoreko foko sozial, politiko eta instituzionaleansuposatzen du, Elgoibar mundu mailako kirol-sektoreko foko sozial, politiko eta instituzionaleankokatuz. Euskadin, Bilbo, Gasteiz edota Getxo bezalako udalerriek erdietsi dute garaikur hau.


SOS Deiak Larrialdietarako erakundearen kudeaketa negargarria salatu du ELAk — ELA Sindikatua\nSOS Deiak Larrialdietarako erakundearen kudeaketa negargarria salatu du ELAk\nEusko Jaurlaritza egiten du ELAk SOS Deiak larrialdietako erakundearen kudeaketa kaskarraren erantzule. Izan ere, zerbitzua herritarrengandik urrundu egin da azkenaldian eta kalitateak behera egin du.\nAzken aldi honetan SOS-Deiak larrialdi zerbitzuan eman diren aldaketa nabarmenen aurrean ELA-ertzaintzak zera dio:\nLehendabizi, abenduan, tasa eta prezio publikoen legea aldatu zen, eta ondorioz, bilaketa, erreskate edo salbamenduak herritarrei kobratzea ahalbidetzen da, egora horretan herritar xehea delarik kaltetuena.\nOndoren, gaur egungo Larrialdiak Kudeatzeko Legeak onartzen ez duen era batetan Larrialdiak Koordinatzeko Guneak itxuragabetu dituzte: alde batetik, gunea bi alorretan bananduz, bata laguntza eta sorospen deiak hartuko duen zerbitzua osatuz, eta bestea, berriz, larrialdiaren garapenari jarraipena egin eta eskuhartzen duten baliabideen koordinazioa egingo duena. Bestalde, deiak hartzeko lehenengo alor hori Araba eta Gipuzkoako Guneetatik kendu eta Bizkaian bateratu dira.\nMartxoan zerbitzua bi zatitan berezitu eta deien alorra bateratu aurretik Ertzaintzaren LAZLZ-SADAE-ko pertsonala arduratzen zen zeregin guztietaz, nahiz eta horretarako bazuen kontratazio administrazio bidez esleitutako enpresa bateko pertsonalaren laguntza osagarria ere. Epe horretatik aurrera Ertzaintzako pertsonalari deiak hartzea erabat eragotzi zaie, baita une jakin batean deiak hartzeko alorrak gainezka egiten badu ere, jakina.\nGainera, bateraketaren ondorioz, deiak hartzeko alor honetako langileak Bilboraino lanera joatea onartu ez dutenak kaleratuak izan dira. Ertzaintzako pertsonalari dagokienez, aipatu behar da, azken hiru urte hauetan, zetakeria bidez ezarri zen Euskarri aplikazioa ikasteko baino, beste inolako eguneratze edo formazio ikastaro bat bera ere ez dutela jaso. Bizkaiko gunean behintzat ezta lan bilera edo antzeko instrukzio berririk ere. Erabat alboratuta egon direlarik. Horretaz gain, benetako arrazoirik egon gabe, lurralde batetik bestera mugituz pertsonala erabili izan da errazegi. Hau dena, larrialdiak artatzerako hartu behar diren erabakiak Herrizaingo Sailak erabat kontrolatzearren ipinitako grin hutsak bultzatuta egin dute, herritarrek, langileek, eta, beste lurralde erakundeek zer eskatzen duten eta nahi duten kontuan izan gabe.\nEra berean badakigu, larrialdi zerbitzu batean segundoak ere hil-bizikoak direla eta deiak hartzeko bateraketa erabaki horren ondorioetako bat larrialdiaren aurrean eman behar den erantzuna luzatzea dakar. Horrez gainera, kasu askotan herritarrengandik zerbitzua urruntze horrek zerbitzua ematean bertan kalitate gutxitzea dakar. Eta zer esanik ez egunen batean matxura edo ezbeharren bat gertatuz gero gune bakar horretan herritarrak erantzunik gabe gelditzeak dakarrenaz. Hau guztiagatik, ELA-tik emaitza kaskarra ematen diogu azken urte honi eta, Herrizaingo Saila ohartarazten dugu larrialdietako kudeaketaren ondorioz herritarren zerbitzuan ematen den emaitza kaskarraren erantzulea Legearen aurka Koordinazio Guneak aldatzeko erabakia hartu dituztenena baino ez dela eta inolaz ere ez erabateko ahaleginean ari den langileriarena. Barrainkua, 13 48009 BILBO Tel: 944 03 77 00 / Egoitzak